SK Úradný vestník Európskej únie CE 206/1

SPOLOČNÁ POZÍCIA (ES) č. 28/2005

prijatá Radou 24. júna 2005

na účely prijatia nariadenia Európskeho parlamentu a Rady (ES) č. …/2005 o preprave odpadu

(2005/C 206 E/01)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 175 ods. 1,

so zreteľom na návrh Komisie,

so zreteľom na stanovisko Európskeho hospodárskeho a sociálneho výboru (1),

po porade s Výborom regiónov,

konajúc v súlade s postupom ustanoveným v článku 251 zmluvy (2),

keďže:

(1) Hlavným a prevládajúcim cieľom a zložkou tohto nariadenia je ochrana životného prostredia, jeho účinky na medzinárodný obchod sú len vedľajšie.

(2) Nariadenie Rady (EHS) č. 259/93 z 1. februára 1993 o kontrole a riadení pohybu zásielok odpadov v rámci, do a z Európskeho spoločenstva (3) bolo už niekoľkokrát podstatne zmenené a doplnené a vyžaduje ďalšie zmeny a doplnenia. Do uvedeného nariadenia je potrebné začleniť najmä obsah rozhodnutia Komisie 94/774/ES z 24. novembra 1994 týkajúceho sa štandardného nákladného listu podľa nariadenia Rady (EHS) č. 259/93 o kontrole a riadení pohybu zásielok odpadov v rámci, do a z Európskeho spoločenstva (4) a rozhodnutia Komisie 1999/412/ES z 3. júna 1999 týkajúceho sa dotazníka o povinnosti členských štátov podávať správy podľa článku 41 ods. 2 nariadenia Rady (EHS) č. 259/93 (5). Nariadenie (EHS) č. 259/93 by preto malo byť v záujme zrozumiteľnosti nahradené.

(3) Rozhodnutie Rady 93/98/EHS (6) sa týkalo uzavretia v mene Spoločenstva Bazilejského dohovoru z 22. marca 1989 o riadení pohybov nebezpečných odpadov cez hranice štátov a ich zneškodňovaní (7), ktorého je Spoločenstvo zmluvnou stranou od roku 1994. Úpravou nariadenia (EHS) č. 259/93 vytvorila Rada pravidlá na obmedzenie a riadenie takýchto pohybov, zamerané okrem iného na to, aby existujúci systém Spoločenstva pre dohľad a riadenie prepravy odpadov spĺňal požiadavky Bazilejského dohovoru.

(4) Rozhodnutie Rady 97/640/ES (8) sa týkalo schválenia zmien a doplnení Bazilejského dohovoru, ustanovených v rozhodnutí III/1 konferencie zmluvných strán, v mene Spoločenstva. Touto zmenou sa zakázali všetky vývozy nebezpečného odpadu určeného na zneškodnenie z krajín uvedených v prílohe VII k dohovoru do krajín tam neuvedených, a tiež sa s účinnosťou od 1. januára 1998 zakázali všetky takéto vývozy nebezpečných odpadov uvedených v článku 1 ods. 1 písm. a) dohovoru a určených na zhodnotenie. Nariadenie (EHS) č. 259/93 bolo podľa toho zmenené a doplnené nariadením Rady (ES) č. 120/97 (9).

(5) S ohľadom na skutočnosť, že Spoločenstvo schválilo rozhodnutie Rady OECD C(2001)107/konečné znenie, ktoré sa týka revízie rozhodnutia OECD C(92)39/konečné znenie o riadení pohybov odpadov určených na činnosti zhodnotenia cez hranice štátov (rozhodnutie OECD), aby zosúladilo zoznamy odpadov s Bazilejským dohovorom a revidovalo určité ďalšie požiadavky, je potrebné začleniť obsah uvedeného rozhodnutia do právnych predpisov Spoločenstva.

(6) Je dôležité organizovať a regulovať dozor a riadenie prepravy odpadu spôsobom, ktorý zohľadňuje potrebu zachovať, chrániť a zlepšovať kvalitu životného prostredia a ľudského zdravia, a ktorý podporuje jednotnejšie uplatňovanie nariadenia v celom Spoločenstve.

(7) Je tiež dôležité mať na zreteli požiadavku ustanovenú v článku 4 ods. 2 písm. d) Bazilejského dohovoru, že preprava nebezpečných odpadov sa má znížiť na najnižšiu mieru zodpovedajúcu nakladaniu s takýmito odpadmi spôsobom prijateľným a efektívnym z hľadiska životného prostredia.

(8) Okrem toho je dôležité mať na zreteli právo každej zmluvnej strany Bazilejského dohovoru zakázať podľa jeho článku 4 ods. 1 dovoz nebezpečného odpadu alebo odpadu uvedeného v prílohe II k tomuto dohovoru.

(9) Preprava odpadov vytvorených ozbrojenými silami alebo prospešnými organizáciami by mala byť vylúčená z rozsahu pôsobnosti tohto nariadenia, ak sú odpady dovezené do Spoločenstva v určitých situáciách (vrátane tranzitu v rámci Spoločenstva, keď odpad vstúpi do Spoločenstva). Vo vzťahu k takejto preprave by sa mali rešpektovať požiadavky medzinárodného práva a medzinárodných dohôd. V prípadoch, keď sa takáto preprava uskutočňuje cez členský štát na ceste k zhodnoteniu alebo zneškodneniu odpadu v krajine určenia v Spoločenstve, príslušný orgán tranzitu a príslušný orgán určenia by mali byť vopred informované o preprave a jej cieli.

(10) Je potrebné predísť duplicite s nariadením Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu (10), ktoré už obsahuje ustanovenia pokrývajúce celé zasielanie, smerovanie a pohyb (zber, dopravu, manipuláciu, spracovanie, používanie, zhodnotenie alebo zneškodňovanie, vedenie záznamov, sprievodné doklady a sledovateľnosť) živočíšnych vedľajších produktov v rámci, do a zo Spoločenstva.

(11) Komisia by mala do dňa nadobudnutia účinnosti tohto nariadenia podať správu o vzťahu medzi existujúcimi odvetvovými právnymi predpismi o zdraví zvierat a ľudí a ustanoveniami tohto nariadenia a mala by do tohto dňa predložiť návrhy potrebné na zosúladenie takýchto právnych predpisov s týmto nariadením, aby sa dosiahla rovnocenná úroveň kontroly.

(12) Napriek tomu, že dohľad a riadenie prepravy odpadu vo vnútri členského štátu je vecou príslušného členského štátu, vnútroštátne systémy týkajúce sa prepravy odpadov by mali zohľadňovať potrebu súvislosti so systémom Spoločenstva, aby sa zabezpečila vysoká úroveň ochrany životného prostredia a ľudského zdravia.

(13) V prípade prepravy odpadu určeného na činnosti zneškodnenia a odpadu neuvedeného v prílohe III, IIIA alebo IIIB určeného na činnosti zhodnotenia, je vhodné zabezpečovať optimálny dohľad a riadenie tým, že sa vyžaduje predchádzajúci písomný súhlas s takouto prepravou. Takýto postup by mal na druhej strane obsahovať predchádzajúce oznámenie, ktoré umožní príslušným orgánom byť riadne informovanými, aby mohli prijať všetky potrebné opatrenia na ochranu ľudského zdravia a životného prostredia. Mal by umožniť týmto orgánom aj vzniesť odôvodnené námietky voči takejto preprave.

(14) V prípade prepravy odpadu uvedeného v prílohe III, IIIA a alebo IIIB, určeného na činnosti zhodnotenia, je vhodné zabezpečiť minimálnu úroveň dohľadu a riadenia tým, že sa vyžaduje, aby takúto prepravu sprevádzali určité informácie.

(15) S ohľadom na potrebu jednotného uplatňovanie tohto nariadenia a na riadne fungovanie vnútorného trhu je potrebné v záujme účinnosti vyžadovať, aby boli oznámenia spracované príslušným orgánom miesta odoslania.

(16) Dôležité je aj vyjasniť systém finančnej zábezpeky alebo rovnocenného poistenia.

(17) Berúc do úvahy zodpovednosť pôvodcov odpadu za nakladanie s odpadom spôsobom prijateľným z hľadiska životného prostredia, doklad o oznámení/tlačivo oznámenia a doklad o pohybe/tlačivo hlásenia by mali vypĺňať pôvodcovia odpadu, ak je to možné.

(18) Je potrebné zabezpečiť procesné záruky pre oznamovateľa, tak v záujme právnej istoty ako aj na zabezpečenie jednotného uplatňovanie tohto nariadenia a riadneho fungovania vnútorného trhu.

(19) V prípade prepravy odpadu na zneškodnenie by malo byť umožnené členským štátom uplatňovať zásadu blízkosti miesta, prednostného zhodnotenia a sebestačnosti na úrovni Spoločenstva a vnútroštátnej úrovni v súlade so smernicou Rady 75/442/EHS z 15. júla 1975 o odpadoch (11) tým, že sa v súlade so zmluvou prijmú opatrenia, ktorými sa úplne alebo čiastočne zakáže preprava odpadu, alebo sa proti nej systematicky namieta. Mala by sa zohľadniť aj požiadavka ustanovená v smernici 75/442/EHS, podľa ktorej majú členské štáty zriadiť integrovanú a adekvátnu sieť zariadení na zneškodňovanie odpadu, aby sa umožnilo Spoločenstvu ako celku stať sa sebestačným v zneškodňovaní odpadov a členským štátom smerovať k tomu cieľu jednotlivo, zohľadňujúc geografické okolnosti alebo potrebu špecializovaných zariadení pre určité odpady. Členské štáty by mali byť tiež schopné zabezpečiť, aby zariadenia na nakladanie s odpadom, na ktoré sa vzťahuje smernica Rady 96/61/ES z 24. septembra 1996 o integrovanej prevencii a kontrole znečisťovania životného prostredia (12), uplatňovali najlepšie dostupné techniky definované v tejto smernici v súlade s povolením zariadenia a aby sa s odpadom nakladalo v súlade s právne záväznými normami na ochranu životného prostredia v súvislosti s činnosťami zneškodňovania ustanovenými v právnych predpisoch Spoločenstva.

(20) V prípade prepravy odpadu určeného na zhodnotenie by mali byť členské štáty schopné zaistiť, že zariadenia na nakladanie s odpadom, na ktoré sa vzťahuje smernica 96/61/ES uplatňujú najlepšie dostupné techniky definované v tejto smernici v súlade s povolením zariadenia. Členské štáty by mali byť tiež schopné zabezpečiť, aby sa odpad spracúval v súlade s právne záväznými normami ochrany životného prostredia v súvislosti s činnosťami zhodnocovania ustanovenými v právnych predpisoch Spoločenstva, a že pri zohľadnení článku 7 ods. 3 smernice 75/442/EHS sa s odpadom nakladá v súlade s programami odpadového hospodárstva vytvorenými podľa tejto smernice na účel uplatňovania právne záväzných povinností zhodnocovať a recyklovať, ustanovených v právnych predpisoch Spoločenstva.

(21) Vytvorenie povinných požiadaviek na odpadové zariadenia a na nakladanie so špecifickými odpadovými materiálmi na úrovni Spoločenstva, navyše k existujúcim ustanoveniam práva Spoločenstva, môže prispieť k vytvoreniu vysokej úrovne ochrany životného prostredia v celom Spoločenstve, napomôcť pri tvorbe rovnakých podmienok na recykláciu a pomôcť zabezpečiť, aby sa odstránili prekážky vytvoreniu ekonomicky životaschopného vnútorného trhu s recykláciou. Existuje preto potreba vytvoriť rovnaké podmienky Spoločenstva pre recykláciu prostredníctvom uplatňovania spoločných noriem v určitých vhodných oblastiach, vrátane vo vzťahu k sekundárnym materiálom, aby sa zvýšila kvalita recyklácie. Komisia by mala čo najskôr predložiť návrhy na takéto normy pre určité odpady a určité recyklačné zariadenia založené na ďalšom preskúmaní kontextu odpadovej stratégie a zohľadňujúc existujúce právne predpisy Spoločenstva a členských štátov. Dovtedy by malo byť možné za určitých podmienok vzniesť námietky voči plánovanej preprave, ak by s ňou súvisiace zhodnotenie nebolo v súlade s vnútroštátnymi právnymi predpismi krajiny odoslania, ktoré sa týkajú zhodnocovania odpadov. Dovtedy by mala mať Komisia pod dohľadom situáciu, týkajúcu sa možných neželaných prepráv odpadov do nových členských štátov a v prípade potreby predložiť vhodné návrhy na riešenie takýchto situácií.

(22) Mala by sa ustanoviť povinnosť ktorá určí, že odpad z prepravy, ktorú nemožno dokončiť podľa plánu, sa vráti späť do krajiny odoslania alebo sa zhodnotí alebo zneškodní alternatívne vhodným spôsobom.

(23) Tiež by malo byť povinné pre osobu, ktorej konanie je príčinou nezákonnej prepravy, prevzala späť príslušný odpad alebo uskutočnila alternatívne opatrenia na jeho zhodnotenie alebo zneškodnenie. Ak by tak neučinila, mali by zakročiť samotné príslušné orgány miesta odoslania alebo určenia.

(24) Je potrebné, v záujme ochrany životného prostredia dotknutých krajín, vyjasniť rozsah zákazu ustanoveného v súlade s Bazilejským dohovorom pred vývozom odpadu zo Spoločenstva, určeného na zneškodnenie v tretej krajine, ktorá nie je krajinou EZVO (Európske združenie voľného obchodu).

(25) Krajiny, ktoré sú zmluvnými stranami Dohody o Európskom hospodárskom priestore môžu prijať kontrolné postupy dané pre prepravu odpadu v Spoločenstve.

(26) Je potrebné, v záujme ochrany životného prostredia dotknutých krajín, vyjasniť aj rozsah zákazu vývozu nebezpečného odpadu určeného na zhodnotenie v krajine, na ktorú sa nevzťahuje rozhodnutie OECD, ktorý je tiež ustanovený v súlade s Bazilejským dohovorom,. Najmä je potrebné vyjasniť zoznam odpadov, na ktoré sa tento zákaz vzťahuje a zabezpečiť, aby obsahoval aj odpad uvedený v prílohe II Bazilejského dohovoru, menovite odpad zozbieraný z domácností a rezíduá zo spaľovania domáceho odpadu.

(27) Mali by sa zachovať špecifické opatrenia na vývoz odpadu, ktorý nie je nebezpečný, určeného na zhodnotenie v krajinách, na ktoré sa nevzťahuje rozhodnutie OECD a malo by sa zabezpečiť, aby sa neskôr ďalej zefektívnili.

(28) Dovozy odpadu do Spoločenstva na zneškodnenie by sa mali povoliť, keď je krajinou vývozu strana Bazilejského dohovoru. Dovozy odpadu do Spoločenstva na zhodnotenie by sa mali povoliť, keď sa na krajinu vývozu vzťahuje rozhodnutie OECD alebo je stranou Bazilejského dohovoru. V iných prípadoch by sa však mali dovozy povoliť len ak je krajina vývozu viazaná dvojstrannou alebo mnohostrannou dohodou alebo dojednaním, ktoré sú zlučiteľné s právnymi predpismi Spoločenstva a v súlade s článkom 11 Bazilejského dohovoru, okrem prípadov, keď toto nie je možné v krízovej situácii, počas operácií na nastolenie a udržanie mieru alebo v čase vojny.

(29) Toto nariadenie by sa malo uplatňovať v súlade s medzinárodným námorným právom.

(30) Toto nariadenie by malo odrážať pravidlá týkajúce sa vývozov a dovozov odpadov do a zo zámorských krajín a území, ako ich ustanovuje rozhodnutie Rady 2001/822/ES z 27. novembra 2001 o pridružení zámorských krajín a území s Európskym spoločenstvom („Rozhodnutie o pridružení zámoria“) (13).

(31) Mali by sa prijať potrebné opatrenia, aby sa zabezpečilo, že v súlade so smernicou 75/442/EHS a inými právnymi predpismi Spoločenstva o odpade, sa s odpadom prepravovaným v Spoločenstve a s odpadom dovezeným do Spoločenstva nakladá počas prepravy a aj pri zhodnocovaní alebo zneškodňovaní v krajine určenia tak, aby sa neohrozilo ľudské zdravie a nepoužili postupy alebo metódy, ktoré by mohli poškodiť životné prostredie. Pokiaľ ide o vývozy zo Spoločenstva, ktoré nie sú zakázané, malo by sa vyvinúť úsilie, aby sa zabezpečilo, že sa s odpadom po celú dobu prepravy a aj pri zhodnocovaní alebo zneškodňovaní v tretej krajine určenia nakladá spôsobom prijateľným z hľadiska životného prostredia. Zariadenie, ktoré prijíma odpad, by malo byť prevádzkované v súlade s normami ochrany ľudského zdravia a životného prostredia, ktoré sú približne rovnocenné s tými, ktoré ustanovujú právne predpisy Spoločenstva. Mal by sa vytvoriť zoznam nezáväzných usmernení, ktoré by poskytli návod na nakladanie prijateľné z hľadiska životného prostredia.

(32) Členské štáty by mali poskytnúť Komisii informácie o vykonávaní tohto nariadenia, tak prostredníctvom správ predkladaných sekretariátu Bazilejského dohovoru ako aj na základe samostatného dotazníka.

(33) Účinná medzinárodná spolupráca týkajúca sa kontroly prepravy odpadov je kľúčová pri zabezpečovaní kontroly prepravy nebezpečného odpadu. Mala by sa podporovať výmena informácií, deľba zodpovednosti a snahy o spoluprácu medzi Spoločenstvom a jeho členskými štátmi a tretími krajinami s cieľom zabezpečiť vhodné nakladanie s odpadmi.

(34) Určité prílohy tohto nariadenia by mali byť prijaté Komisiou v súlade s postupom uvedeným v článku 18 ods. 2 smernice 75/442/EHS. Tento postup by sa mal tiež uplatniť na zmeny a doplnenia príloh, ktoré zohľadňujú vedecký a technický pokrok alebo zmeny príslušných právnych predpisov Spoločenstva alebo udalosti spojené s rozhodnutím OECD alebo s Bazilejským dohovorom a inými súvisiacimi medzinárodnými dohovormi a dohodami.

(35) Pri príprave pokynov na vypĺňanie dokumentov o oznámení a pohybe, ktoré sa majú stanoviť v prílohe IC by Komisia mala po zohľadnení rozhodnutia OECD a Bazilejského dohovoru okrem iného určiť, že dokumenty o oznámení a pohybe by mali byť podľa možnosti na dvoch stranách a presne špecifikovať čas na vyplnenie dokumentov o oznámení a pohybe v prílohe IA a IB, berúc do úvahy prílohu II. Okrem toho by sa mali vyjasniť konkrétne požiadavky tam, kde sa líši terminológia a požiadavky medzi rozhodnutím OECD alebo Bazilejským dohovorom a týmto nariadením.

(36) Pri zvažovaní zmesí odpadu, ktoré sa majú doplniť do prílohy IIIA, by sa okrem iného mali zvážiť tieto požiadavky: vlastnosti odpadu ako napríklad jeho možné nebezpečné vlastnosti, jeho potenciál kontaminácie a jeho fyzický stav; manažérske aspekty, ako napr. technologická kapacita na zhodnotenie odpadu a environmentálne prínosy vyplývajúce z činnosti zhodnotenia vrátane toho, či môže byť nakladanie s odpadom spôsobom prijateľným z hľadiska životného prostredia ohrozené. Komisia by mala čo najviac pokročiť v dopĺňaní tejto prílohy pred dňom nadobudnutia účinnosti tohto nariadenia a dokončiť túto úlohu najneskôr šesť mesiacov po tomto dátume.

(37) Dodatočné opatrenia týkajúce sa vykonávania tohto nariadenia by mala Komisia tiež prijať v súlade s postupom uvedeným v článku 18 ods. 2 smernice 75/442/EHS. Mali by zahŕňať metódu na výpočet finančnej zábezpeky alebo rovnocenného poistenia, ktorú by mala Komisia podľa možnosti dokončiť predo dňom uplatňovania tohto nariadenia.

(38) Opatrenia potrebné na vykonávanie tohto nariadenia by mali byť prijaté v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (14).

(39) Keďže cieľ tohto nariadenia, a to zabezpečenie ochrany životného prostredia pri preprave odpadu, nie je možné uspokojivo dosiahnuť na úrovni členských štátov ale z dôvodov jeho rozsahu a dôsledkov ho možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku neprekračuje toto nariadenie rámec nevyhnutný na dosiahnutie tohto cieľa,

PRIJALI TOTO NARIADENIE:

HLAVA I

ROZSAH PÔSOBNOSTI A DEFINÍCIE

Článok 1

Rozsah pôsobnosti

1. Týmto nariadením sa zavádzajú postupy a kontrolné režimy pre prepravu odpadu, v závislosti od pôvodu, miesta určenia a trasy prepravy, druhu prepravovaného odpadu a typu predpísaného nakladania s odpadom na mieste jeho určenia.

2. Toto nariadenie sa uplatňuje na prepravu odpadu:

a) medzi členskými štátmi, v rámci Spoločenstva alebo s tranzitom cez tretie krajiny;

b) dovezeného do Spoločenstva z tretích krajín;

c) vyvezeného zo Spoločenstva do tretích krajín;

d) prechádzajúceho cez Spoločenstvo pri preprave z a do tretej krajiny.

3. Z rozsahu pôsobnosti tohto nariadenia sú vylúčené:

a) vykladanie odpadu mimo pevniny, vrátane odpadových vôd a rezíduí, ak bol tento odpad vytvorený pri normálnej prevádzke lodí alebo pribrežných plošín, za predpokladu, že tento odpad podlieha požiadavkám medzinárodného dohovoru o zabránení znečisťovania z lodí z roku 1973, zmenenému príslušným protokolom z roku 1978 (Marpol 73/78), alebo iným záväzným medzinárodným nástrojom;

b) odpad vytvorený na palubách lietadiel, kým sa tento odpad nevyloží na účel jeho zhodnotenia alebo zneškodnenia;

c) preprava rádioaktívneho odpadu, ako je definovaná v článku 2 smernice Rady 92/3/Euratom z 3. februára 1992 o dohľade a kontrole zásielok rádioaktívneho odpadu medzi členskými krajinami a do a von zo Spoločenstva (15);

d) preprava, ktorá podlieha požiadavkám na schválenie uvedeným v nariadení (ES) č. 1774/2002;

e) preprava odpadu uvedená v článku 2 odsek 1 písm. b) smernice 75/442/EHS, ak je táto preprava už pokrytá inými právnymi predpismi Spoločenstva, obsahujúcimi podobné ustanovenia;

f) preprava odpadu z Antarktídy do Spoločenstva, ktorá je v súlade s požiadavkami Protokolu o ochrane životného prostredia k Antarktickej zmluve (1991);

g) dovoz do Spoločenstva odpadu, ktorý vytvorili ozbrojené sily alebo prospešné organizácie v krízovej situácii, počas operácií na nastolenie a udržanie mieru, ak je tento odpad prepravený priamo alebo nepriamo do krajiny určenia príslušnými ozbrojenými silami alebo prospešnými organizáciami alebo v ich mene. V prípade, ak je odpad na ceste na zhodnotenie alebo zneškodnenie v krajine určenia prepravovaný cez členský štát, príslušný orgán tranzitu a príslušný orgán miesta určenia sú o tejto preprave a jej mieste určenia informované vopred.

4. Preprava odpadu z Antarktídy do krajín mimo Spoločenstva, ktorý prechádza cez Spoločenstvo, podlieha článkom 35 a 48.

5. Preprava odpadu výlučne v rámci členského štátu podlieha len článku 32.

Článok 2

Vymedzenie pojmov

Na účely tohto nariadenia:

1. „odpad“ je odpad, ako je definovaný v článku 1 písm. a) smernice 75/442/EHS;

2. „nebezpečný odpad“ je nebezpečný odpad, ako je definovaný v článku 1 ods. 4 smernice Rady 91/689/EHS z 12. decembra 1991 o nebezpečnom odpade (16);

3. „zmes odpadov“ je odpad, ktorý vznikol úmyselným alebo neúmyselným zmiešaním dvoch alebo viacerých rôznych odpadov, pričom pre túto zmes neexistuje jediná položka v prílohách III, IIIB, IV a IVA. Odpad prepravený pri jednej preprave, skladajúci sa z dvoch alebo viacerých odpadov, ak je pri preprave každý odpad oddelený, nie je zmesou odpadov;

4. „zneškodnenie“ je zneškodnenie, ako je definované v článku 1 písm. e) smernice 75/442/EHS;

5. „predbežné zneškodnenie“ sú činnosti zneškodňovania odpadu D 13 až D 15, ako sú definované v prílohe II A k smernici 75/442/EHS;

6. „zhodnotenie“ je zhodnotenie ako je definované v článku 1 písm. f) smernice 75/442/EHS;

7. „predbežné zhodnotenie“ sú činnosti zhodnocovania odpadu R 12 a R 13, ako sú definované v prílohe II B k smernici 75/442/EHS;

8. „nakladanie spôsobom prijateľným z hľadiska životného prostredia“ je prijatie všetkých praktických krokov na zabezpečenie toho, aby sa s odpadom nakladalo spôsobom, ktorý bude chrániť ľudské zdravie a životné prostredie proti negatívnym vplyvom, ktoré môže tento odpad so sebou prinášať;

9. „pôvodca“ je každý, ktorého činnosť vytvára odpad (pôvodný pôvodca) a/alebo každý, kto uskutočňuje činnosť predspracovania, miešania alebo iné činnosti, ktorých výsledkom je zmena povahy alebo zloženia tohto odpadu (nový pôvodca) ako je to definované v článku 1 písm. b) smernice 75/442/EHS);

10. „držiteľ“ je pôvodca odpadu alebo fyzická alebo právnická osoba, ktorá má odpad v držbe (a ako je to definované v článku 1 písm. c) smernice 75/442/EHS);

11. „zariadenie na zber odpadu“ je zariadenie, ktoré sa zaoberá zberom odpadu tak, ako je to definované v článku 1 písm. g) smernice 75/442/EHS;

12. „obchodník“ je každý, kto je činný ako príkazca v súvislosti s kúpou a následným predajom odpadu, vrátane takých obchodníkov, ktorí tento odpad nemajú fyzicky v držbe, a ako je to definované v článku 12 smernice 75/442/EHS;

13. „maklér“ je každý, kto zariaďuje zhodnotenie alebo zneškodnenie odpadu v mene iných, vrátane takých maklérov, ktorí odpad nemajú fyzicky v držbe, ako je to uvedené v článku 12 smernice 75/442/EHS;

14. „príjemca“ je osoba alebo podnik pod jurisdikciou krajiny určenia, ktorej alebo ktorému sa odpad odosiela na účel zhodnotenia alebo zneškodnenia;

15. „oznamovateľ“ je: a) v prípade prepravy odpadu pochádzajúceho z členského štátu: akákoľvek fyzická alebo právnická osoba pod jurisdikciou tohto členského štátu, ktorá plánuje uskutočniť prepravu odpadu alebo ktorá plánuje nechať uskutočniť prepravu odpadu, a na ktorú sa previedla povinnosť urobiť oznámenie. Oznamovateľ je jedna z osôb alebo organizácií uvedených v doleuvedenom zozname, vybraná v súlade s hierarchiou uvedenou v tomto zozname: i) pôvodný pôvodca; alebo ii) odsúhlasený nový pôvodca, ktorý vykonáva operácie pred prepravou, alebo iii) zariadenie na zber odpadu na základe súhlasu, ktoré z rôznych malých množstiev toho istého druhu odpadu, zozbieraných z viacerých zdrojov, vytvorilo odpad, ktorý sa bude prepravovať z jediného nahláseného miesta, alebo iv) registrovaný obchodník, ktorého pôvodný pôvodca, nový pôvodca alebo zariadenie na zber odpadu na základe súhlasu, uvedení v bodoch i), ii), iii), písomne oprávnili, aby konal ako oznamovateľ v ich mene; v) registrovaný maklér, ktorého pôvodný pôvodca, nový pôvodca alebo zariadenie na zber odpadu na základe súhlasu, uvedení v bodoch i), ii), iii), písomne oprávnili, aby konal ako oznamovateľ v ich mene; vi) držiteľ v prípade, ak sú všetky osoby, uvedené v bodoch i), ii), iii), iv) a v), neznáme alebo platobne neschopné. Ak by oznamovateľ uvedený v bodoch iv) alebo v) nesplnil ktorúkoľvek z povinností spätného prevzatia, uvedených v článkoch 21 až 24, na účely týchto povinností spätného prevzatia sa považuje za oznamovateľa pôvodný pôvodca, nový pôvodca alebo zariadenie na zber odpadu na základe súhlasu, uvedení v bodoch i), ii) alebo iii) v tomto poradí, ktorí oprávnili obchodníka alebo makléra konať v ich mene. V prípade nezákonnej prepravy, ktorú oznámil obchodník alebo maklér uvedení v bode iv) alebo v), sa na účely tohto nariadenia považuje za oznamovateľa osoba, uvedená v bode i), ii) alebo iii), ktorá oprávnila obchodníka alebo makléra konať v jej mene; b) v prípade dovozu odpadu, ktorý nepochádza z členského štátu, do Spoločenstva alebo v prípade tranzitu takéhoto odpadu cez Spoločenstvo, každá z nasledujúcich fyzických alebo právnických osôb pod jurisdikciou tejto krajiny odoslania, ktorá plánuje uskutočniť prepravu odpadu alebo plánuje uskutočniť alebo uskutočnila prepravu odpadu, buď ako: i) osoba, určená zákonmi krajiny odoslania; alebo, ak takéto určenie neexistuje; ii) držiteľ v čase kedy sa uskutočňuje vývoz.

16. „Bazilejský dohovor“ je Bazilejský dohovor z 22. marca 1989 o riadení pohybov nebezpečných odpadov cez štátne hranice a ich zneškodňovaní;

17. „rozhodnutie OECD“ je rozhodnutie Rady OECD C(2001)107/konečné znenie, ktoré sa týka revízie rozhodnutia OECD C(92)39/konečné znenie o riadení pohybov odpadov určených na činnosti zhodnotenia cez štátne hranice;

18. „príslušný orgán“ je: a) v prípade členských štátov orgán, ktorý určil príslušný členský štát podľa článku 52; alebo b) v prípade nečlenského štátu, ktorý je zmluvnou stranou Bazilejského dohovoru, orgán, ktorý táto krajina určila ako príslušný orgán na účely tohto dohovoru v súlade s jeho článkom 5, alebo c) v prípade ktorejkoľvek krajiny, ktorá sa neuvádza v písmene a) alebo b), orgán, ktorý príslušná krajina alebo príslušný región určili za príslušný orgán, alebo v prípade absencie takéhoto určenia, regulačný orgán krajiny, alebo regiónu, podľa vhodnosti, s jurisdikciou pokrývajúcou prepravu odpadu na účel zhodnotenia alebo zneškodnenia alebo tranzitu, podľa toho, o ktorý prípad ide;

19. „príslušný orgán miesta odoslania“ je príslušný orgán pre oblasť, z ktorej má začať plánovaná preprava alebo z ktorej začala preprava;

20. „príslušný orgán miesta určenia“ je príslušný orgán pre oblasť, do ktorej má smerovať alebo smeruje plánovaná preprava alebo v ktorej sa odpad naložil pred zhodnotením alebo zneškodnením v oblasti, ktorá nie je pod národnou jurisdikciou žiadnej krajiny;

21. „príslušný orgán tranzitu“ je príslušný orgán pre ktorúkoľvek krajinu, iný než príslušný orgán miesta odoslania alebo príslušný orgán miesta určenia, cez ktorý má smerovať plánovaná preprava alebo cez ktorý smeruje preprava;

22. „krajina odoslania“ je akákoľvek krajina, z ktorej má začať plánovaná preprava alebo z ktorej začala preprava;

23. „krajina určenia“ je akákoľvek krajina, do ktorej má smerovať plánovaná preprava alebo do ktorej smeruje preprava na to, aby sa tu odpad zhodnotil alebo zneškodnil, alebo na účely nakladania pred zhodnotením alebo zneškodnením v oblasti, ktorá nie je pod národnou jurisdikciou žiadnej krajiny;

24. „krajina tranzitu“ je akákoľvek krajina iná než krajina odoslania alebo krajina určenia, cez ktorú má smerovať plánovaná preprava alebo cez ktorú smeruje preprava;

25. „oblasť pod národnou jurisdikciou krajiny“ je akákoľvek krajina alebo morská oblasť, v rámci ktorej štát uplatňuje správnu a regulačnú zodpovednosť podľa medzinárodného práva pokiaľ ide o ochranu ľudského zdravia alebo životného prostredia;

26. „zámorské krajiny a územia“ sú zámorské krajiny a územia ako sú uvedené v prílohe IA k rozhodnutiu 2001/822/ES;

27. „colný úrad vývozu zo Spoločenstva“ je colný úrad, ako je definovaný v článku 161 ods. 5 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva (17);

28. „colný úrad výstupu zo Spoločenstva“ je colný úrad, ako je definovaný v článku 793 ods. 2 nariadenia Komisie (EHS) č. 2454/93 z 2. júla 1993 zavádzajúceho ustanovenia pre vykonávanie nariadenia Rady (EHS) č. 2913/92 ustanovujúceho Colný kódex spoločenstva (18);

29. „colný úrad vstupu do Spoločenstva“ je colný úrad, kde sa odpad privezený na colné územie Spoločenstva dovezie podľa článku 38 ods. 1 nariadenia (EHS) č. 2913/92;

30. „dovoz“ je akýkoľvek vstup odpadu do Spoločenstva, okrem prípadu tranzitu cez Spoločenstvo;

31. „vývoz“ je výstup odpadu zo Spoločenstva, okrem prípadu tranzitu cez Spoločenstvo;

32. „tranzit“ je preprava odpadu alebo plánovaná preprava odpadu cez jednu alebo viac krajín iných než je krajina odoslania alebo krajina určenia;

33. „doprava“ je doprava odpadu po ceste, železnici, letecky, po mori alebo po vnútrozemských vodných cestách;

34. „preprava“ je doprava odpadu, určeného na zhodnotenie alebo zneškodnenie, pričom sa preprava plánuje alebo uskutočňuje: a) medzi krajinou a inou krajinou alebo b) medzi krajinou a zámorskými krajinami a územiami alebo inými oblasťami pod ochranou tejto krajiny, alebo c) medzi krajinou a inou pozemskou oblasťou, ktorá nie je časťou žiadnej krajiny podľa medzinárodného práva, alebo d) medzi krajinou a Antarktídou, alebo e) z jednej krajiny cez ktorúkoľvek z horeuvedených oblastí, alebo f) v rámci krajiny cez ktorúkoľvek z vyššie uvedených oblastí, a ktorá má pôvod a končí v tej istej krajine, alebo g) zo zemepisnej oblasti, ktorá nie je pod jurisdikciou žiadnej krajiny, a smeruje do krajiny;

35. „nezákonná preprava“ je akákoľvek preprava odpadu, uskutočnená: a) bez oznámenia všetkým príslušným dotknutým orgánom podľa tohto nariadenia alebo b) bez súhlasu príslušných dotknutých orgánov podľa tohto nariadenia, alebo c) so súhlasom, získaným od príslušných dotknutých orgánov falšovaním, skreslením skutočnosti alebo podvodom, alebo d) spôsobom, ktorý nie je vecne uvedený v oznámení ani v dokladoch o pohybe/tlačivách hlásenia, alebo e) spôsobom, ktorý má za následok zhodnotenie alebo zneškodnenie, ktoré je v rozpore s predpismi Spoločenstva alebo s medzinárodnými predpismi, alebo f) v rozpore s článkami 33, 35, 38, 39, 40 a 42, alebo g) ktorá, v súvislosti s prepravou odpadu ako je uvedená v článku 3 ods. 2 a ods. 4, vyplynula z: i) odpadu, o ktorom sa zistilo, že nie je uvedený v prílohách III, IIIA ani IIIB, alebo ii) nedodržania článku 3 ods. 4; iii) preprava bola uskutočnená takým spôsobom, ktorý nie je špecifikovaný v dokumente uvedenom v prílohe VII.

HLAVA II

PREPRAVA MEDZI ČLENSKÝMI ŠTÁTMI V RÁMCI SPOLOČENSTVA ALEBO S TRANZITOM CEZ TRETIE KRAJINY

Článok 3

Celkový procedurálny rámec

1. Preprava nasledujúcich odpadov podlieha postupu predchádzajúceho písomného oznámenia a súhlasu, ako je to uvedené v ustanoveniach tejto hlavy:

a) ak sú určené na činnosti zneškodňovania odpadu: všetky odpady;

b) ak sú určené na činnosti zhodnocovania odpadu: i) odpady uvedené v prílohe IV; ii) odpady uvedené v prílohe IV A; iii) odpady nezaradené pod jedinou položkou ani v jednej z príloh III, III B, IV alebo IV A; iv) zmesi odpadov nezaradené pod jedinou položkou ani v jednej z príloh III, III B, IV alebo IV A, ak nie sú uvedené v prílohe III A.

2. Preprava nasledujúcich odpadov, určených na zhodnotenie, podlieha všeobecnej požiadavke o doprevádzaní určitými informáciami, ako je to uvedené v článku 18:

a) odpad uvedený v prílohe III alebo III B;

b) zmes dvoch alebo viacerých odpadov uvedených v prílohe III, nezaradená pod jedinou položkou v prílohe III, za predpokladu, že zloženie tejto zmesi nebráni ich zhodnoteniu prijateľnému z hľadiska životného prostredia a za predpokladu, že táto zmes je uvedená v prílohe III A v súlade s článkom 57.

3. Ak vykazujú odpady uvedené v prílohe III akúkoľvek z nebezpečných vlastnosti uvedených v prílohe III k smernici 91/689/EHS, uplatnia sa na ne vo výnimočných prípadoch príslušné ustanovenia, akoby bol uvedený v prílohe IV. S takýmito prípadmi sa zaobchádza podľa článku 57.

4. Preprava odpadu výslovne určeného na laboratórnu analýzu na účel vyhodnotenia jeho fyzikálnych alebo chemických vlastností alebo na účel jeho vhodnosti pre činnosť zhodnocovania alebo zneškodňovania odpadu, nepodlieha postupu predchádzajúceho písomného oznámenia a súhlasu, ako je opísaný v odseku 1. Namiesto toho sa uplatnia procedurálne požiadavky článku 18. Množstvo takto vyňatého odpadu, výslovne určeného na laboratórnu analýzu, sa v každom osobitnom prípade určí podľa minimálneho množstva rozumne potrebného na primerané vykonanie analýzy. Toto množstvo nepresiahne 25 kg.

5. Preprava zmesového komunálneho odpadu (odpad položka 20 03 01) zozbieraného zo súkromných domácností, vrátane prípadov, keď tento zber pokrýva aj odpady od iných pôvodcov, do zariadenia na zhodnocovanie alebo zneškodňovanie podlieha podľa tohto nariadenia tým istým ustanoveniam ako preprava odpadu určeného na zneškodnenie.

KAPITOLA 1

Predchádzajúce písomné oznámenie a súhlas

Článok 4

Oznámenie

Ak oznamovateľ plánuje prepravovať odpady ako je to uvedené v článku 3 ods. 1 písm. a) alebo b), oznamovateľ podá predchádzajúce písomné oznámenie príslušnému orgánu miesta odoslania a cez tento orgán a, ak podá všeobecné oznámenie, dodrží článok 13.

Pri podaní oznámenia sa splnia nasledujúce požiadavky:

1. Doklady o oznámení a pohybe/Tlačivá oznámenia a hlásenia: Oznámenie sa uskutoční prostredníctvom nasledujúcich dokladov: a) doklad o oznámení/tlačivo oznámenia stanovené v prílohe IA a b) doklad o pohybe/tlačivo hlásenia stanovené v prílohe IB. Keď oznamovateľ podáva oznámenie, vyplní doklad o oznámení/tlačivo oznámenia a tam, kde je to potrebné, aj doklad o pohybe/tlačivo hlásenia. Ak oznamovateľ nie je pôvodným pôvodcom podľa článku 2 bod 15 písm. a) i), oznamovateľ zabezpečí, aby tento pôvodca alebo jedna z osôb uvedených v článku 2 bod 15 písm. a) ii) alebo iii), ak je to možné, tiež podpísala doklad o oznámení/tlačivo oznámenia stanovené v prílohe IA. Doklad o oznámení/tlačivo oznámenia a doklad o pohybe/tlačivo hlásenia vydá oznamovateľovi príslušný orgán miesta odoslania.

2. Informácie a dokumentácia v doklade o oznámení/tlačive oznámenia a doklade o pohybe/tlačive hlásenia: Oznamovateľ uvedie v doklade o oznámení/tlačive oznámenia alebo k nemu pripojí informácie a dokumentáciu podľa prílohy II časť 1. Oznamovateľ uvedie v doklade o pohybe/tlačive hlásenia alebo k nemu pripojí informácie a dokumentáciu uvedenú v prílohe II časť 2, v rozsahu, aký je možný v čase podania oznámenia. Oznámenie sa považuje za náležite vyplnené, ak príslušný orgán miesta odoslania skonštatuje, že doklad o oznámení/tlačivo oznámenia a doklad o pohybe/tlačivo hlásenia boli vyplnené v súlade s prvým pododsekom.

3. Dodatočné informácie a dodatočná dokumentácia: Ak to vyžaduje ktorýkoľvek príslušný dotknutý orgán, oznamovateľ poskytne dodatočné informácie a dodatočnú dokumentáciu. Zoznam dodatočných informácií a dodatočnej dokumentácie, ktoré možno požadovať, je stanovený v prílohe II časť 3. Oznámenie sa považuje za náležite vyplnené, ak príslušný orgán miesta určenia skonštatuje, že oznamovateľ vyplnil doklad o oznámení/tlačivo oznámenia a doklad o pohybe/tlačivo hlásenia a že poskytol všetky dodatočné informácie a všetku dodatočnú dokumentáciu, ako je to uvedené v prílohe II časti 1 a 2, ako aj všetky dodatočné informácie a dodatočnú dokumentáciu, požadovanú v súlade s týmto odsekom, a ako je to uvedené v prílohe II časť 3.

4. Uzavretie zmluvy medzi oznamovateľom a príjemcom: Oznamovateľ uzavrie s príjemcom zmluvu o zhodnotení alebo zneškodnení oznámeného odpadu, ako je to opísané v článku 5. V čase oznámenia sa príslušným orgánom predloží doklad o uzavretí tejto zmluvy alebo vyhlásenie, dosvedčujúce jej existenciu podľa prílohy IA. Oznamovateľ alebo príjemca poskytne na požiadanie príslušného orgánu kópiu zmluvy alebo takéhoto dokladu, ktorý považuje príslušný orgán za dostatočný.

5. Poskytnutie finančnej zábezpeky alebo rovnocenného poistenia: Finančná zábezpeka alebo rovnocenné poistenie sa poskytne ako je to opísané v článku 6. Oznamovateľ predloží vyhlásenie o tejto skutočnosti vyplnením príslušnej časti dokladu o oznámení/tlačiva oznámenia, stanoveného v prílohe IA. Finančná zábezpeka alebo rovnocenné poistenie (alebo, ak to príslušný orgán dovolí, doklad o tejto finančnej zábezpeke alebo rovnocennom poistení alebo vyhlásenie dosvedčujúce jeho existenciu) sa predloží ako súčasť dokladu o oznámení/tlačiva oznámenia v čase oznámenia alebo, ak to príslušný orgán podľa vnútroštátnych právnych predpisov dovolí, ešte pred začatím prepravy.

6. Rozsah oznámenia: Oznámenie pokrýva prepravu odpadu z pôvodného miesta odoslania a vrátane jeho predbežného a iného než predbežného zhodnotenia alebo zneškodnenia. Ak sa následné predbežné a iné než predbežné činnosti uskutočnia v inej krajine, než je prvá krajina určenia, iná než predbežná činnosť a jej miesto určenia sa uvedú v oznámení a uplatní sa článok 15 písm. f). Každé oznámenie pokrýva len jeden identifikačný kód odpadu, okrem nasledujúcich prípadov: a) odpady nezaradené pod jedinou položkou ani v jednej z príloh III, IIIB, IV alebo IVA. V tomto prípade sa uvedie len jeden druh odpadu; b) zmesi odpadov nezaradené pod jedinou položkou ani v jednej z príloh III, IIIB, IV alebo IVA, pokiaľ nie sú uvedené v prílohe IIIA. V tomto prípade sa uvedie kód pre každú frakciu odpadu v poradí podľa významu.

Článok 5

Zmluva

1. Všetka preprava odpadu, pre ktorú sa vyžaduje oznámenie, podlieha požiadavke uzavretia zmluvy medzi oznamovateľom a príjemcom o zhodnotení alebo zneškodnení oznámeného odpadu.

2. Táto zmluva je uzavretá a účinná v čase oznámenia a potom počas trvania prepravy, kým sa nevydá osvedčenie v súlade s článkom 15 písm. e), článkom 16 písm. e), alebo, ak je to vhodné, s článkom 15 písm. d).

3. Táto zmluva obsahuje tieto povinnosti:

a) povinnosť oznamovateľa prevziať odpad späť v prípade, ak sa preprava alebo zhodnotenie alebo zneškodnenie nedokončili ako sa plánovalo, alebo ak sa uskutočnili ako nezákonná preprava podľa článku 21 a 23 ods. 2;

b) povinnosť príjemcu zhodnotiť alebo zneškodniť odpad, ak sa uskutočnila nezákonná preprava podľa článku 23 ods. 3, a

c) povinnosť príjemcu alebo zariadenia vydať potvrdenie v súlade s článkom 16 písm. e) o tom, že odpad bol zhodnotený alebo zneškodnený podľa oznámenia, podľa podmienok uvedených v tomto oznámení a podľa požiadaviek tohto nariadenia.

4. Ak je prepravovaný odpad určený na predbežné činnosti zhodnotenia alebo zneškodnenia, súčasťou zmluvy sú tieto ďalšie povinnosti príjemcu alebo zariadenia miesta určenia:

a) povinnosť vydať potvrdenie podľa článku 15 písm. d) a, ak je to vhodné, podľa článku 15 písm. e), ktoré potvrdzuje, že odpad bol zhodnotený alebo zneškodnený podľa príslušného oznámenia a podľa podmienok uvedených v tomto oznámení a podľa požiadaviek tohto nariadenia, a

b) povinnosť podať, ak je to možné, pôvodnému príslušnému orgánu pôvodnej krajiny odoslania oznámenie podľa článku 15 písm. f) (ii).

5. Ak sa odpad prepravuje medzi dvomi zariadeniami pod kontrolou toho istého právneho subjektu, zmluva môže byť nahradená vyhlásením tohto príslušného subjektu, že sa zaväzuje oznámený odpad zhodnotiť alebo zneškodniť.

Článok 6

Finančná zábezpeka

1. Každá preprava odpadu, pre ktorú sa vyžaduje oznámenie, podlieha požiadavke finančnej zábezpeky alebo rovnocenného poistenia, pokrývajúceho:

a) náklady na dopravu;

b) náklady na zhodnotenie alebo zneškodnenie, vrátane všetkých potrebných predbežných činností, a

c) náklady na skladovanie počas 90 dní.

2. Finančná zábezpeka alebo rovnocenné poistenie je určené na krytie nákladov, ktoré vzniknú v súvislosti:

a) s prípadmi, keď prepravu alebo zhodnotenie alebo zneškodnenie nemožno dokončiť tak, ako bolo plánované, ako je to uvedené v článku 21, a

b) s prípadmi, keď je preprava alebo zhodnotenie alebo zneškodnenie nezákonné, ako je to uvedené v článku 23.

3. Finančnú zábezpeku alebo rovnocenné poistenie poskytne oznamovateľ alebo iná fyzická alebo právnická osoba v jeho mene a finančná zábezpeka alebo rovnocenné poistenie sú účinné v čase oznámenia alebo, ak to dovolí príslušný orgán, ktorý finančnú zábezpeku alebo rovnocenné poistenie schvaľuje, najneskôr v čase začatia prepravy, a vzťahuje sa na oznámenú prepravu najneskôr v čase jej začatia.

4. Príslušný orgán miesta odoslania schváli finančnú zábezpeku alebo rovnocenné poistenie, vrátane ich formy, znenia a sumy krytia.

V prípade dovozu do Spoločenstva však príslušný orgán miesta určenia v Spoločenstve preskúma sumu krytia a v prípade potreby schváli dodatočnú finančnú zábezpeku alebo dodatočné rovnocenné poistenie.

5. Finančná zábezpeka alebo rovnocenné poistenie sú platné a pokrývajú oznámenú prepravu a dokončenie zhodnotenia alebo zneškodnenia oznámeného odpadu.

Finančná zábezpeka alebo rovnocenné poistenie sa uvoľnia, keď oznamovateľ predloží dôkaz o tom, že odpad došiel do svojho miesta určenia, bol zhodnotený alebo zneškodnený spôsobom prijateľným z hľadiska životného prostredia. Tento dôkaz sa poskytne vo forme potvrdenia uvedeného v článku 16 písm. e) alebo, ak je to vhodné, v článku 15 písm. e), pokiaľ ide o činnosti predbežného zhodnotenia alebo predbežného zneškodnenia.

6. Odchylne od odseku 4, ak je prepravovaný odpad určený na činnosti predbežného zhodnotenia alebo predbežného zneškodnenia a v krajine určenia sa uskutočnia ďalšie činnosti zhodnotenia alebo zneškodnenia, možno túto finančnú zábezpeku alebo rovnocenné poistenie uvoľniť, keď odpad opustí zariadenie predbežnej činnosti a oznamovateľ poskytne dôkaz o dokončení predbežnej činnosti. Tento dôkaz sa poskytne vo forme potvrdenia uvedeného v článku 15 písm. d). V tomto prípade je každá ďalšia preprava do zariadenia na zhodnocovanie alebo zneškodňovanie pokrytá novou finančnou zábezpekou alebo rovnocenným poistením, pokiaľ príslušný orgán miesta určenia neuviedol, že túto finančnú zábezpeku alebo rovnocenné poistenie nevyžaduje. V tom prípade je za povinnosti, ktoré vzniknú v prípade nezákonnej prepravy alebo spätného prevzatia odpadu v prípade, ak nemožno uskutočniť ďalšiu činnosť zhodnocovania alebo zneškodňovania odpadu, ako sa plánovalo, zodpovedný tento príslušný orgán miesta určenia.

7. Príslušný orgán v Spoločenstve, ktorý schválil finančnú zábezpeku alebo rovnocenné poistenie, k nim má prístup a využije financovanie, vrátane financovania na účel platieb iným dotknutým orgánom, na splnenie povinností, ktoré vznikli podľa článku 22 a 24.

8. V prípade všeobecného oznámenia podľa článku 13 písm. a) možno namiesto finančnej zábezpeky alebo rovnocenného poistenia, pokrývajúcich celé všeobecné oznámenie, poskytnúť finančnú zábezpeku alebo rovnocenné poistenie, pokrývajúce časti tohto všeobecného oznámenia. V takých prípadoch sa finančná zábezpeka alebo rovnocenné poistenie uplatňujú na prepravu najneskôr keď začne príslušná oznámená preprava.

Finančná zábezpeka alebo rovnocenné poistenie sa uvoľní, keď oznamovateľ predloží dôkaz o tom, že odpad došiel do svojho miesta určenia a bol zhodnotený alebo zneškodnený spôsobom prijateľným z hľadiska životného prostredia. Odsek 5 druhý pododsek druhá veta a odsek 6 sa uplatnia obdobne.

9. Členské štáty informujú Komisiu o ustanoveniach vnútroštátneho práva prijatých podľa tohto článku.

Článok 7

Odoslanie oznámenia príslušným orgánom miesta odoslania

1. Keď príslušný orgán miesta odoslania dostane náležite vyplnené oznámenie, ako je to opísané v druhom pododseku bodu 2 článku 4, ponechá si kópiu tohto oznámenia a oznámenie pošle príslušnému orgánu miesta určenia s kópiami všetkým príslušným orgánom tranzitu a o tomto odoslaní informuje oznamovateľa. Toto urobí do troch pracovných dní odo dňa prijatia oznámenia.

2. Ak nie je oznámenie vyplnené správne, príslušný orgán miesta odoslania vyžiada od oznamovateľa informácie a dokumentáciu podľa druhého pododseku bodu 2 článku 4.

Toto urobí do troch pracovných dní odo dňa prijatia oznámenia.

V takom prípade má príslušný orgán miesta odoslania na splnenie odseku 1 tri pracovné dni odo dňa prijatia požadovaných informácií a/alebo požadovanej dokumentácie.

3. Príslušný orgán miesta odoslania môže do troch pracovných dní odo dňa prijatia správne vyplneného oznámenia, ako je to opísané v druhom pododseku bodu 2 článku 4, rozhodnúť o tom, že nebude s týmto oznámením konať ďalej v prípade, ak má voči preprave námietky v súlade s článkami 11 a 12.

O tomto rozhodnutí a o svojich námietkach okamžite informuje oznamovateľa.

4. Ak do 30 dní odo dňa prijatia oznámenia príslušný orgán miesta odoslania neodoslal oznámenie, ako to sa to vyžaduje v odseku 1, poskytne oznamovateľovi na základe jeho žiadosti odôvodnené vysvetlenie. Toto neplatí v prípade, ak žiadosti o informácie, na ktorú odkazuje odsek 2, nebolo vyhovené.

Článok 8

Vyžiadanie informácií a dokumentácie príslušnými dotknutými orgánmi a potvrdenie príslušného orgánu miesta určenia

1. Ak je po odoslaní oznámenia príslušným orgánom miesta odoslania ktorýkoľvek príslušný dotknutý orgán toho názoru, že sú potrebné dodatočné informácie a dodatočná dokumentácia ako je to uvedené v druhom pododseku bodu 3 článku 4, vyžiada si od oznamovateľa tieto dodatočné informácie a dodatočnú dokumentáciu a o tejto požiadavke informuje ostatné príslušné orgány. Toto urobí do troch pracovných dní odo dňa prijatia oznámenia. V takom prípade majú príslušné dotknuté orgány na informovanie príslušného orgánu miesta určenia tri pracovné dni odo dňa prijatia požadovaných informácií a dokumentácie.

2. Ak príslušný orgán miesta určenia skonštatuje, že oznámenie bolo vyplnené správne, ako je to popísané v druhom pododseku bodu 3 článku 4, pošle oznamovateľovi potvrdenie a kópie tohto potvrdenia pošle ostatným príslušným dotknutým orgánom. Toto urobí do troch pracovných dní odo dňa prijatia správne vyplneného oznámenia.

3. Ak príslušný orgán miesta určenia do 30 dní odo dňa prijatia oznámenia toto oznámenie nepotvrdí, ako sa to vyžaduje v odseku 2, poskytne oznamovateľovi na základe jeho žiadosti odôvodnené vysvetlenie.

Článok 9

Súhlas príslušného orgánu miesta určenia, príslušného orgánu miesta odoslania a príslušného orgánu tranzitu a lehoty pre dopravu, zhodnotenie alebo zneškodnenie

1. Príslušný orgán miesta určenia, príslušný orgán miesta odoslania a príslušný orgán tranzitu majú 30 dní po dni odoslania potvrdenia príslušným orgánom miesta určenia podľa článku 8 na to, aby prijali jedno z nasledujúcich riadne odôvodnených písomných rozhodnutí o oznámenej preprave:

a) bezpodmienečný súhlas;

b) súhlas s podmienkami podľa článku 10 alebo

c) námietky podľa článkov 11 a 12.

Ak príslušný orgán tranzitu nepredloží v uvedenej 30-dňovej lehote dní námietky, možno predpokladať jeho tichý súhlas.

2. Príslušný orgán miesta určenia, príslušný orgán miesta odoslania a prípadne príslušný orgán tranzitu odošle svoje rozhodnutie aj s odôvodnením písomne oznamovateľovi v rámci 30-dňovej lehoty uvedenej v odseku 1, pričom kópie odošle ostatným príslušným dotknutým orgánom.

3. Príslušný orgán miesta určenia, príslušný orgán miesta odoslania a prípadne príslušný orgán tranzitu označí svoj písomný súhlas náležitým opečiatkovaním, podpísaním a datovaním dokladu o oznámení/ tlačiva oznámenia alebo jeho kópií.

4. Písomný súhlas s plánovanou prepravou stráca platnosť jeden kalendárny rok po jeho vydaní alebo po takom neskoršom dni, aký je uvedený v doklade o oznámení/tlačive oznámenia. Toto sa však neuplatní, ak príslušné dotknuté orgány uviedli kratšie obdobie.

5. Tichý súhlas s plánovanou prepravou stráca platnosť jeden kalendárny rok po uplynutí 30-dňovej lehoty uvedenej v odseku 1.

6. Plánovaná preprava sa môže uskutočniť až po splnení požiadaviek článku 16 písm. a) a b) a počas obdobia platnosti tichých alebo písomných súhlasov všetkých príslušných orgánov.

7. Zhodnotenie alebo zneškodnenie odpadu v súvislosti s plánovanou prepravou sa skončí najneskôr jeden kalendárny rok odo dňa prevzatia odpadu príjemcom, pokiaľ príslušné orgány neurčili kratšiu lehotu.

8. Príslušné dotknuté orgány odoprú svoj súhlas, ak majú vedomosť o tom, že:

a) odpad nemá také zloženie, aké bolo oznámené, alebo

b) nie sú splnené podmienky na prepravu, alebo

c) odpad sa nezhodnocuje alebo nezneškodňuje v súlade s povolením zariadenia, ktoré vykonáva túto činnosť, alebo

d) odpad bude alebo bol prepravený, zhodnotený alebo zneškodnený spôsobom, ktorý nie je v súlade s informáciami uvedenými v alebo priloženými k dokladu o oznámení/tlačivu oznámenia a dokladu o pohybe/tlačive hlásenia.

9. Každé odoprenie súhlasu sa odošle vo forme úradného oznámenia oznamovateľovi, pričom kópie sa odošlú ostatným príslušným dotknutým orgánom a príjemcovi.

Článok 10

Podmienky prepravy

1. Príslušný orgán miesta odoslania, príslušný orgán miesta určenia a príslušný orgán tranzitu môžu do 30 dní po dni odoslania potvrdenia príslušného orgánu miesta určenia podľa článku 8, stanoviť podmienky oznámenej prepravy v súvislosti so svojim súhlasom. Tieto podmienky sa môžu opierať o jeden alebo viac dôvodov uvedených v článku 11 alebo v článku 12.

2. Okrem toho môže príslušný orgán miesta odoslania, príslušný orgán miesta určenia a príslušný orgán tranzitu v rámci 30-dňovej lehoty uvedenej v odseku 1 stanoviť podmienky vzhľadom na dopravu odpadu v rámci svojej jurisdikcie. Tieto podmienky dopravy nesmú byť prísnejšie než podmienky, stanovené pre podobnú prepravu, ktorá sa celá uskutočňuje v jurisdikcii tohto orgánu, a musia náležite zohľadniť existujúce dohody, najmä príslušné medzinárodné dohody.

3. Okrem toho môže príslušný orgán miesta odoslania, príslušný orgán miesta určenia a príslušný orgán tranzitu v rámci 30-dňovej lehoty uvedenej v odseku 1 stanoviť podmienku, že jeho súhlas sa má považovať za odoprený, ak finančná zábezpeka alebo rovnocenné poistenie nie sú uplatniteľné najneskôr vtedy, keď začne oznámená preprava, ako sa to vyžaduje v článku 6 ods. 3.

4. Tieto podmienky odošle oznamovateľovi písomne príslušný orgán, ktorý ich stanovuje, pričom kópie odošle dotknutým príslušným orgánom.

Tieto podmienky uvedie príslušný orgán v doklade o oznámení/tlačive oznámenia alebo ich k tomuto dokladu priloží.

Článok 11

Námietky voči preprave odpadu určeného na zneškodnenie

1. Ak sa podalo oznámenie o plánovanej preprave odpadu určeného na zneškodnenie, príslušný orgán miesta určenia a príslušný orgán miesta odoslania môže do 30 dní po dni odoslania potvrdenia príslušného orgánu miesta určenia podľa článku 8 vzniesť námietky na základe jedného alebo viacerých nasledujúcich dôvodov a podľa Zmluvy:

a) že plánovaná preprava alebo zneškodnenie nebude v súlade s opatreniami prijatými na zavedenie zásad blízkosti, prednosti zhodnotenia a sebestačnosti na úrovni Spoločenstva a na vnútroštátnej úrovni podľa smernice 75/442/EHS; vtedy možno vydať všeobecný alebo čiastočný zákaz alebo možno proti preprave odpadu systematicky namietať, alebo

b) že plánovaná preprava alebo zneškodnenie nebude v súlade s vnútroštátnymi právnymi predpismi o ochrane životného prostredia, verejnom poriadku, verejnej bezpečnosti alebo o ochrane zdravia vzhľadom na činnosti, ktoré sa v namietajúcej krajine uskutočňujú, alebo

c) že oznamovateľ alebo príjemca bol už predtým odsúdený za nezákonnú prepravu alebo niektoré iné nezákonné konanie v súvislosti s ochranou životného prostredia. V tomto prípade môže príslušný orgán miesta odoslania a príslušný orgán miesta určenia odmietnuť podľa vnútroštátneho práva každú prepravu, na ktorej sa zúčastňuje príslušná osoba, alebo

d) že oznamovateľ alebo príjemca opakovane porušil článok 15 a 16 v súvislosti s minulými prepravami, alebo

e) že si členský štát želá uplatniť svoje právo podľa článku 4 ods. 1 Bazilejského dohovoru, zakázať dovoz nebezpečného odpadu alebo odpadu uvedeného v prílohe II k tomuto dohovoru, alebo

f) že plánovaná preprava alebo zneškodnenie je v rozpore s povinnosťami, vyplývajúcimi z medzinárodných dohovorov, ktoré uzavrel príslušný členský štát (členské štáty), alebo ktoré uzavrelo Spoločenstvo, alebo

g) že plánovaná preprava alebo zneškodnenie nie sú v súlade so smernicou 75/442/EHS, najmä s jej článkami 5 a 7, s ohľadom na zemepisné okolnosti alebo potrebu špecializovaných zariadení pre určité druhy odpadu: i) na účel zavedenia zásady sebestačnosti na úrovni Spoločenstva a na vnútroštátnej úrovni, alebo ii) v prípadoch, kedy má špecializované zariadenie zneškodniť odpad z bližšieho zdroja a príslušný orgán dal prednosť tomuto odpadu, alebo iii) na účel zabezpečenia súladu prepravy s plánmi nakladania s odpadom, alebo

h) sa s odpadom bude nakladať v zariadení, na ktoré sa vzťahuje smernica 96/61/ES, ktoré ale neuplatňuje najlepšie dostupné techniky, ako je to definované v článku 9 ods. 4 tejto smernice, v súlade s povolením tohto zariadenia, alebo

i) že sa s príslušným odpadom nebude nakladať podľa právne záväzných noriem ochrany životného prostredia v súvislosti s činnosťami zneškodňovania odpadu zavedenými v práve Spoločenstva (ako aj v prípadoch, kedy sa udelili dočasné výnimky).

2. Príslušný orgán (orgány) tranzitu smie do 30-dňovej lehoty uvedenej v odseku 1 vzniesť odôvodnené námietky, a to výlučne na základe odseku 1 písm. b), c) a f).

3. V prípade nebezpečného odpadu s pôvodom v členskom štáte odoslania, no v takom malom celkovom množstve za rok, že by vytvorenie nových špecializovaných zariadení na zneškodňovanie v členskom štáte nebolo hospodárne, sa odsek 1 písm. a) neuplatní.

Príslušný orgán miesta určenia spolupracuje s príslušným orgánom miesta odoslania, ktorý je toho názoru, že sa by sa mal uplatniť tento odsek a nie odsek 1 písm. a), aby spoločne vyriešili túto otázku.

Ak sa nenájde uspokojivé riešenie, ktorýkoľvek členský štát môže túto vec predložiť Komisii. Komisia potom o otázke rozhoduje postupom uvedeným v článku 18 ods. 2 smernice 75/442/EHS.

4. Ak príslušné orgány v rámci 30-dňovej lehoty uvedenej v odseku 1 skonštatujú, že problémy, o ktoré sa opierali ich námietky, boli vyriešené, okamžite o tomu písomne informujú oznamovateľa. Kópie odošlú príjemcovi a ostatným príslušným dotknutým orgánom.

5. Ak problémy, o ktoré sa opierali námietky, neboli v rámci 30-dňovej lehoty uvedenej v odseku 1 vyriešené, toto oznámenie prestáva byť platné. V prípadoch, ak oznamovateľ stále plánuje uskutočniť prepravu, podá nové oznámenie, pokiaľ sa všetky príslušné dotknuté orgány nedohodli s oznamovateľom inak.

6. O opatreniach členských štátov prijatých podľa odseku 1 písm. a), zameraných na všeobecný alebo čiastočný zákaz alebo na systematické namietanie voči preprave odpadu určeného na zneškodnenie alebo podľa odseku 1 písm. e), je potrebné okamžite informovať Komisiu, ktorá informuje ostatné členské štáty.

Článok 12

Námietky voči preprave odpadu určeného na zhodnotenie

1. Ak sa podalo oznámenie o plánovanej preprave odpadu určeného na zhodnotenie, príslušný orgán miesta určenia a príslušný orgán miesta odoslania môže do 30 dní po dni odoslania potvrdenia príslušného orgánu miesta určenia podľa článku 8 vzniesť odôvodnené námietky na základe jedného alebo viacerých nasledujúcich dôvodov a podľa Zmluvy:

a) plánovaná preprava alebo zhodnotenie nebude v súlade so smernicou 75/442/EHS, najmä s jej článkami 3, 4, 7 a 10, alebo

b) plánovaná preprava alebo zhodnotenie nebude v súlade s vnútroštátnymi právnymi predpismi o ochrane životného prostredia, o verejnom poriadku, verejnej bezpečnosti alebo o ochrane zdravia vzhľadom na činnosti, ktoré sa v namietajúcej krajine uskutočňujú; alebo

c) plánovaná preprava alebo zhodnotenie nebude v súlade s vnútroštátnymi právnymi predpismi v krajine odoslania, ktoré súvisia so zhodnocovaním odpadu, vrátane prípadov, kedy sa plánovaná preprava odpadu bude týkať odpadu určeného na zhodnotenie v zariadení, ktoré má nižšie normy spracovania pre určitý odpad, než sú normy v krajine odoslania, pri rešpektovaní potreby zabezpečiť správne fungovanie vnútorného trhu; Toto sa neuplatní: i) ak existujú zodpovedajúce právne predpisy Spoločenstva, najmä v súvislosti s odpadom, a ak boli do vnútroštátnych právnych predpisov, transponujúcich tieto právne predpisy Spoločenstva, zavedené požiadavky, ktoré sú aspoň také prísne ako požiadavky v právnych predpisoch Spoločenstva; ii) ak sa zhodnocovanie odpadu v krajine určenia uskutočňuje za takých podmienok, ktoré sú zhruba rovnocenné podmienkam, predpísaným vo vnútroštátnych právnych predpisoch krajiny odoslania; iii) ak neboli podľa smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov a predpisoch o službách informačnej spoločnosti (19), oznámené vnútroštátne právne predpisy v krajine odoslania, iné než tie, ktorých sa týka bod i), ak to táto smernica požadovala; alebo

d) oznamovateľ alebo príjemca bol už predtým odsúdený za nezákonnú prepravu alebo niektoré iné nezákonné konanie v súvislosti s ochranou životného prostredia. V tomto prípade môže príslušný orgán miesta odoslania a príslušný orgán miesta určenia odmietnuť podľa vnútroštátnych právnych predpisov každú prepravu, na ktorej sa zúčastňuje príslušná osoba, alebo

e) oznamovateľ alebo príjemca opakovane porušil články 15 a 16 v súvislosti s minulými prepravami, alebo

f) plánovaná preprava alebo plánované zhodnotenie je v rozpore s povinnosťami, vyplývajúcimi s medzinárodných dohovorov, ktoré uzavrel príslušný členský štát (členské štáty) alebo ktoré uzavrelo Spoločenstvo, alebo

g) pomer zhodnotiteľného a nezhodnotiteľného odpadu, odhadovaná hodnota materiálu, ktorý sa má v konečnom dôsledku zhodnotiť alebo náklady na toto zhodnotenie a náklady na zneškodnenie nezhodnotiteľnej frakcie neodôvodňujú zhodnotenie s ohľadom na hospodárnosť a/alebo životné prostredie, alebo

h) prepravovaný odpad je určený na zneškodnenie a nie na zhodnotenie, alebo

i) s odpadom sa bude nakladať v zariadení, na ktoré sa vzťahuje smernica 96/61/ES, ktoré ale neuplatňuje najlepšie dostupné techniky, ako je to definované v článku 9 ods. 4 tejto smernice v súlade s povolením tohto zariadenia, alebo

j) že sa s príslušným odpadom nebude nakladať podľa právne záväzných noriem na ochranu životného prostredia v súvislosti s činnosťami zhodnocovania, alebo podľa právne záväzných povinností, v súvislosti so zhodnocovaním alebo recyklovaním, zavedených v práve Spoločenstva (ako aj v prípadoch, keď sa udelili dočasné výnimky), alebo

k) že sa s príslušným odpadom nebude nakladať v súlade s plánmi nakladania s odpadom, koncipovanými podľa článku 7 smernice 75/442/EHS, aby sa zabezpečilo zavádzanie právne záväzných povinností, v súvislosti so zhodnocovaním alebo recyklovaním, zavedených v právnych predpisoch Spoločenstva.

2. Príslušný orgán (orgány) tranzitu môžu do 30-dňovej lehoty uvedenej v odseku 1 vzniesť odôvodnené námietky voči plánovanej preprave, a to výlučne na základe odseku 1 písm. b), d) a f).

3. Ak príslušné orgány v rámci 30-dňovej lehoty uvedenej odseku 1 skonštatujú, že problémy, o ktoré sa opierali ich námietky, boli vyriešené, okamžite o tom písomne informujú oznamovateľa, pričom kópie odošlú príjemcovi a ostatným príslušným dotknutým orgánom.

4. Ak sa problémy, o ktoré sa opierali námietky, v rámci 30-dňovej lehoty uvedenej v odseku 1 nevyriešia, toto oznámenie prestáva byť platné. V prípadoch, ak oznamovateľ stále plánuje uskutočniť prepravu, podá nové oznámenie, pokiaľ sa príslušné dotknuté orgány nedohodli s oznamovateľom inak.

5. Členské štáty informujú Komisiu podľa článku 50 o námietkach, ktoré vzniesli príslušné orgány podľa odseku 1 písm. c).

6. Členský štát odoslania informuje Komisiu a ostatné členské štáty o vnútroštátnych právnych predpisoch, o ktoré sa môžu opierať námietky príslušných orgánov podľa odseku 1 písm. c), pričom uvedie, na ktorý odpad a na ktoré činnosti zhodnocovania odpadu sa vzťahujú tieto námietky, a to ešte predtým, ako tieto právne predpisy použijú na vznesenie odôvodnených námietok.

Článok 13

Všeobecné oznámenie

1. Oznamovateľ môže predložiť všeobecné oznámenie, ktorým pokryje niekoľko prepráv, ak v prípade každej prepravy:

a) má odpad v podstate podobné fyzikálne a chemické vlastnosti;

b) je odpad dodaný tomu istému príjemcovi a do toho istého zariadenia a

c) sa použije tá istá trasa prepravy, ako je uvedená v doklade o oznámení/tlačive oznámenia.

2. Ak v dôsledku nepredvídaných okolností nemožno použiť tú istú trasu, oznamovateľ o tom čo najskôr informuje príslušné dotknuté orgány a, ak sa vie o potrebe zmeny už pred začatím prepravy a ak je to možné, informuje o tom pred jej začatím .

Ak sa vie o potrebe zmeny už pred začatím prepravy, a ak si táto zmena vyžiada účasť iných príslušných orgánov než sú tie, ktorých sa týka všeobecné oznámenie, potom toto všeobecné oznámenie nemožno použiť a podá sa nové oznámenie.

3. Príslušné dotknuté orgány môžu povoliť použitie postupu všeobecného oznámenia za predpokladu, že sa následne dodajú dodatočné informácie a dodatočná dokumentácia podľa druhého pododseku odsekov 2 a 3 článku 4 .

Článok 14

Vopred odsúhlasené zariadenia na zhodnocovanie odpadu

1. Príslušné orgány miesta určenia, ktoré majú jurisdikciu nad určitými zariadeniami na zhodnocovanie odpadu, sa môžu rozhodnúť, že vopred udelia týmto zariadeniam súhlas.

Tento súhlas je obmedzený na určité obdobie a možno ho kedykoľvek odvolať.

2. V prípade všeobecného oznámenia podaného podľa článku 13 môže príslušný orgán miesta určenia po dohode s ostatnými príslušnými dotknutými orgánmi predĺžiť dobu platnosti súhlasu uvedeného v článku 9 ods. 4 a 5, až na tri roky.

3. Príslušné orgány, ktoré sa rozhodnú vopred udeliť súhlas pre zariadenie podľa odseku 1 a 2, informujú Komisiu a, kde je to vhodné, sekretariát OECD o týchto údajoch:

a) názov, IČO a adresa zariadenia na zhodnocovanie odpadu;

b) opis používaných technológií, vrátane kódu alebo kódov R;

c) odpady uvedené v prílohách IV a IVA alebo odpady, na ktoré sa rozhodnutie vzťahuje;

d) celkové vopred povolené množstvo;

e) obdobie platnosti súhlasu;

f) akákoľvek zmena predchádzajúceho súhlasu;

g) akákoľvek zmena v oznámených údajoch a

h) akékoľvek odvolanie predchádzajúceho súhlasu.

Na tento účel sa použije formulár stanovený v prílohe VI.

4. Odchylne od článkov 9, 10 a 12, súhlas, ktorý poskytli príslušné orgány podľa článku 9, podmienky, ktoré stanovili podľa článku 10, alebo námietky, ktoré vzniesli podľa článku 12, podliehajú lehote 7 pracovných dní po dni odoslania potvrdenia príslušného orgánu miesta určenia podľa článku 8.

5. Bez ohľadu na odsek 4, príslušný orgán miesta určenia môže rozhodnúť o tom, že potrebujú viac času na prijatie dodatočných informácií a dodatočnej dokumentácie od oznamovateľa.

V takýchto prípadoch o tom tento orgán písomne informuje oznamovateľa do 7 pracovných dní, pričom kópie pošle ostatným príslušným dotknutým orgánom.

Celkový potrebný čas nepresiahne 30 dní po dni odoslania potvrdenia príslušného orgánu miesta určenia podľa článku 8.

Článok 15

Dodatočné ustanovenia o predbežných činnostiach zhodnotenia a zneškodnenia

Preprava odpadu určeného na predbežné činnosti zhodnotenia alebo zneškodnenia, podlieha týmto dodatočným ustanoveniam:

a) Ak je odpad určený na predbežnú činnosť zhodnotenia alebo zneškodnenia, potom budú v doklade o oznámení/tlačive oznámenia okrem pôvodnej predbežnej činnosti zhodnotenia alebo zneškodnenia uvedené aj všetky zariadenia, v ktorých sa predpokladá následná predbežná, ako aj iná než predbežná činnosť zhodnotenia alebo zneškodnenia.

b) Príslušné orgány miesta odoslania a príslušné orgány miesta určenia môžu udeliť svoj súhlas s prepravou odpadu určeného na predbežnú činnosť zhodnotenia alebo zneškodnenia,len ak nie sú podľa článku 11 alebo 12 dôvody pre námietku voči preprave odpadu do zariadení, vykonávajúcich akékoľvek následné predbežné alebo iné než predbežné činnosti zhodnotenia alebo zneškodnenia.

c) Zariadenie, ktoré vykonáva túto predbežnú činnosť zhodnotenia alebo zneškodnenia, poskytne do troch dní odo dňa, kedy odpad prijalo, písomné potvrdenie o prijatí odpadu. Toto potvrdenie sa uvedie v doklade o pohybe/tlačive hlásenia alebo sa k tomuto dokladu/tlačivu pripojí. Uvedené zariadenie pošle podpísané kópie dokladu o pohybe/tlačivu hlásenia, obsahujúce toto potvrdenie, oznamovateľovi a príslušným dotknutým orgánom.

d) príjemca alebo zariadenie, ktoré túto činnosť vykonáva, potvrdí na vlastnú zodpovednosť čo najskôr, ale najneskôr do 30 dní po dokončení predbežnej činnosti zhodnotenia alebo zneškodnenia a najneskôr jeden kalendárny rok, alebo kratšie obdobie podľa článku 9 ods.7, po prijatí odpadu, že sa dokončilo predbežné zhodnotenie alebo zneškodnenie. Toto potvrdenie sa uvedie v doklade o pohybe/tlačive hlásenia alebo sa pripojí k tomuto dokladu. Uvedené zariadenie pošle podpísané kópie dokladu o pohybe/tlačiva hlásenia, obsahujúce toto potvrdenie, oznamovateľovi a príslušným orgánom.

e) Keď zariadenie na zhodnocovanie alebo zneškodňovanie odpadu, ktoré vykonáva predbežnú činnosť zhodnotenia alebo zneškodnenia odpadu, dodá odpad na akúkoľvek následnú predbežnú alebo inú než predbežnú činnosť zhodnocovania alebo zneškodňovania odpadu, zariadeniu umiestnenému v krajine určenia, získa čo najskôr, ale najneskôr jeden kalendárny rok po dodaní odpadu, alebo v kratšej lehote podľa článku 9 ods. 7, od tohto zariadenia potvrdenie, že sa dokončila následná iná než predbežná činnosť zhodnocovania alebo zneškodňovania odpadu. Uvedené zariadenie, ktoré vykonáva predbežnú činnosť zhodnotenia alebo zneškodnenia, okamžite odošle príslušné potvrdenie (potvrdenia) oznamovateľovi a príslušným dotknutým orgánom, s uvedením prepravy (prepráv), na ktorú sa toto potvrdenie (potvrdenia) vzťahuje.

f) Ak je dodávka opísaná v písmene e) dodaná zariadeniu umiestnenému: i) v pôvodnej krajine odoslania alebo v inom členskom štáte, vyžaduje sa nové oznámenie podľa ustanovení tejto hlavy, alebo ii) v tretej krajine, vyžaduje sa nové oznámenie podľa ustanovení tohto nariadenia, s tým dodatkom, že ustanovenia, týkajúce sa príslušných dotknutých orgánov, sa vzťahujú aj na pôvodný orgán pôvodnej krajiny odoslania.

Článok 16

Požiadavky po udelení súhlasu s prepravou

Keď príslušné zúčastnené orgány vydajú súhlas s oznámenou prepravou, všetky zúčastnené podniky vyplnia na určených miestach doklad o pohybe/tlačiva hlásenia, alebo v prípade všeobecného oznámenia doklady o pohybe/tlačiva hlásenia, podpíšu tieto doklady a ponechajú si ich kópie. Splnia sa nasledujúce požiadavky:

a) Dokončenie dokladu o pohybe/tlačive hlásenia oznamovateľom: keď oznamovateľ získa súhlas od príslušného orgánu miesta odoslania, príslušného orgánu miesta určenia a príslušného orgánu tranzitu, alebo ak môže v súvislosti s príslušným orgánom tranzitu predpokladať tichý súhlas, doplní skutočný dátum prepravy a aj inak vyplní doklad o pohybe/tlačivo hlásenia v najväčšej možnej miere.

b) Predchádzajúce informovanie o skutočnom začatí prepravy: Oznamovateľ odošle podpísané kópie medzičasom vyplneného dokladu o pohybe/tlačiva hlásenia, ako je to opísané v písmene a), najneskôr tri pracovné dni pred začiatkom prepravy príslušným dotknutým orgánom a príjemcovi.

c) Doklady, ktoré musia sprevádzať každú dopravu: oznamovateľ si ponechá kópiu dokladu o pohybe/tlačiva hlásenia. Každú dopravu doprevádza doklad o pohybe/tlačivo hlásenia a kópie tlačiva oznámenia, obsahujúce písomné súhlasy a podmienky príslušných dotknutých orgánov. Príjemca si ponechá doklad o pohybe/tlačivo hlásenia.

d) Písomné potvrdenie príjemcu o prevzatí odpadu: príjemca poskytne do troch dní odo dňa prijatia odpadu písomné potvrdenie, že prijal odpad. Toto potvrdenie sa uvedie v doklade o pohybe/tlačive hlásenia alebo sa k tomuto dokladu pripojí. Príjemca pošle podpísané kópie dokladu o pohybe/tlačiva hlásenia, obsahujúce toto potvrdenie, oznamovateľovi a príslušným dotknutým orgánom.

e) Potvrdenie príjemcu pre iné než predbežné zhodnotenie alebo zneškodnenie: príjemca alebo zariadenie uskutočňujúce túto činnosť na vlastnú zodpovednosť čo najskôr, ale najneskôr do 30 dní po dokončení činnosti iného ako predbežného zhodnotenia alebo zneškodnenia, a najneskôr jeden kalendárny rok, alebo kratšie obdobie podľa článku 9 ods. 7, po prijatí odpadu, potvrdenie, že sa dokončilo iné než predbežné zhodnotenie alebo zneškodnenie . Toto potvrdenie sa uvedie v doklade o pohybe/tlačive hlásenia alebo sa k tomuto dokladu pripojí. Príjemca pošle podpísané kópie dokladu o pohybe/tlačiva hlásenia, obsahujúce toto potvrdenie, oznamovateľovi a príslušným dotknutým orgánom.

Článok 17

Zmeny prepravy po udelení súhlasu

1. Ak nastane v odsúhlasenej preprave akákoľvek podstatná zmena v podrobnostiach a/alebo podmienkach, vrátane zmien plánovaného množstva, trasy, smerovania, dátumu prepravy či dopravcu, oznamovateľ o tom okamžite, a podľa možnosti ešte pred začatím prepravy, informuje príslušné dotknuté orgány a príjemcu.

2. Pokiaľ nebudú všetky príslušné dotknuté orgány súhlasiť s tým, že navrhnuté zmeny si nevyžadujú nové oznámenie, v takom prípade sa podá nové oznámenie.

3. Ak z týchto zmien vyplýva účasť príslušných orgánov iných než sú orgány zúčastnené na pôvodnom oznámení, podá sa nové oznámenie.

KAPITOLA 2

Všeobecné požiadavky na informácie

Článok 18

Odpad, ktorý musí byť sprevádzaný určitými informáciami

1. Odpad, uvedený v článku 3 odsek 2 a 4, ktorý je určený na prepravenie z jedného členského štátu do iného členského štátu a/alebo ktorý má plánovaný tranzit cez jeden alebo viac iných členských štátov, podlieha nasledujúcim procedurálnym požiadavkám:

a) Na účel uľahčenia sledovania prepráv takéhoto odpadu osoba pod jurisdikciou krajiny odoslania, ktorá zariaďuje prepravu, zabezpečí, aby odpad sprevádzal dokument uvedený v prílohe VII.

b) dokument uvedený v prílohe VII podpíše ešte pred prepravou osoba, ktorá zariaďuje prepravu, a po prijatí príslušného odpadu ich podpíše zariadenie na zhodnocovanie odpadu alebo laboratórium a príjemca.

2. Zmluva o zhodnotení odpadu, uvedená v prílohe VII, medzi osobou, ktorá zariaďuje prepravu, a príjemcom, je vo chvíli začatia prepravy účinná a obsahuje nasledujúcu povinnosť, platnú v prípade, ak by nebolo možné dokončiť prepravu odpadu alebo jeho zhodnotenie, ako to bolo naplánované, alebo v prípade, ak by sa uskutočnila ako nezákonná preprava, zaväzujúcu osobu, ktorá zariaďuje prepravu, alebo ak osoba, ktorá zariaďuje prepravu, nie je schopná prepravu odpadu alebo jeho zhodnotenie dokončiť(napríklad preto, lebo je platobne neschopná), zaväzujúcu príjemcu:

a) povinnosť vziať odpad späť alebo zabezpečiť jeho zhodnotenie alternatívne vhodným spôsobom a

b) v prípade potreby sa medzičasom postarať o skladovanie tohto odpadu.

Osoba, ktorá zariaďuje prepravu, alebo príjemca poskytne príslušnému dotknutému orgánu na základe žiadosti kópiu zmluvy.

3. Členský štát môže v súlade so svojimi vnútroštátnymi právnymi predpismi vyžadovať na účely kontroly, uplatňovania, plánovania a štatistiky informácie ako je to uvedené v odseku 1 o preprave, na ktorú sa vzťahuje tento článok.

4. S informáciami uvedenými v odseku 1 sa zaobchádza ako s dôvernými údajmi podľa právnych predpisov Spoločenstva a vnútroštátnych právnych predpisov.

KAPITOLA 3

Všeobecné požiadavky

Článok 19

Zákaz miešať odpad počas prepravy

Odpad uvedený v doklade o oznámení/tlačive oznámenia alebo v dokumente uvedenom v článku 18 sa od začiatku prepravy do prevzatia v zariadení na zhodnocovanie alebo zneškodňovanie odpadu nemieša s iným odpadom.

Článok20

Archivovanie dokladov a údajov

1. Všetky doklady, ktoré dostali alebo odoslali príslušné orgány v súvislosti s oznámenou prepravou, archivujú v Spoločenstve príslušné orgány, oznamovateľ a príjemca najmenej tri roky odo dňa začatia prepravy.

2. Informácie poskytnuté podľa článku 18 ods. 1 archivuje v Spoločenstve osoba, ktorá zariaďuje prepravu, a príjemca najmenej tri roky odo dňa začatia prepravy.

KAPITOLA 4

Povinnosť spätného prevzatia

Článok 21

Spätné prevzatie v prípade, keď prepravu nemožno dokončiť tak, ako to bolo plánované

1. Ak sa ktorýkoľvek príslušný dotknutý orgán dozvie, že prepravu odpadu, vrátane zhodnotenia alebo zneškodnenia tohto odpadu, nemožno dokončiť tak, ako to bolo plánované, v súlade s podmienkami dokladu o oznámení/tlačiva oznámenia a dokladu o pohybe/tlačiva hlásenia alebo v súlade s podmienkami zmluvy, uvedenými v druhom pododseku bodu 4 článku 4 a v článku 5, okamžite o tom informuje príslušný orgán miesta odoslania. Ak zariadenie na zhodnocovanie alebo zneškodňovanie odpadu odmietne prijatý odpad, okamžite o tom informuje príslušný orgán miesta určenia.

2. Príslušný orgán miesta odoslania zabezpečí, aby, okrem prípadov uvedených v odseku 3, oznamovateľ určený podľa hierarchie určenej v bode 15 článku 2, prevzal späť príslušný odpad na územie jeho jurisdikcie alebo na iné miesto v krajine odoslania, alebo, ak to nie je možné, aby ho vrátil tento príslušný orgán alebo niektorá fyzická alebo právnická osoba v jeho mene.

Toto sa uskutoční do 90 dní alebo v takej inej lehote, na ktorej sa môžu medzi sebou príslušné dotknuté orgány dohodnúť, po tom, ako sa príslušný orgán miesta odoslania dozvie, alebo ho príslušný orgán miesta určenia alebo príslušný orgán tranzitu písomne upozornil na to, že odsúhlasenú prepravu odpadu, alebo jeho zhodnotenie alebo zneškodnenie nemožno dokončiť a informoval ho o dôvode (dôvodoch). Takéto upozornenie môže vyplývať z informácií, ktoré podali príslušnému orgánu miesta určenia alebo príslušnému orgánu tranzitu okrem iného iné príslušné orgány.

3. Povinnosť spätného prevzatia podľa odseku 2 sa neuplatní, ak príslušný orgán miesta odoslania, príslušný orgán tranzitu a príslušný orgán miesta určenia, zainteresovaný na zneškodnení alebo zhodnotení odpadu skonštatujú, že oznamovateľ alebo, ak je to nemožné, príslušný orgán miesta odoslania alebo niektorá fyzická alebo právnická osoba v jeho mene môžu tento odpad zhodnotiť alebo zneškodniť v krajine určenia alebo inde.

Povinnosť spätného prevzatia podľa odseku 2 sa neuplatní, ak sa prepravený odpad počas činnosti v príslušnom zariadení nezvratne zmiešal s iným odpadom ešte skôr než sa príslušný dotknutý orgán dozvedel o skutočnosti, že oznámenú prepravu nemožno dokončiť ako je to uvedené v odseku 1. Takáto zmes sa zhodnotí alebo zneškodní iným spôsobom podľa prvého pododseku.

4. V prípadoch spätného prevzatia podľa odseku 2 sa podá nové oznámenie, pokiaľ príslušné dotknuté orgány nesúhlasia s tým, že stačí náležite odôvodnená žiadosť pôvodného príslušného orgánu miesta odoslania.

Pôvodný oznamovateľ alebo, ak to nie je možné, akákoľvek iná fyzická alebo právnická osoba určená podľa bodu 15 článku 2 alebo, ak to nie je možné, pôvodný príslušný orgán miesta odoslania alebo fyzická alebo právnická osoba v jeho mene, podajú, ak je to vhodné, nové oznámenie.

Proti návratu odpadu z prepravy, ktorú nemožno dokončiť, ani proti súvisiacej činnosti zhodnotenia a zneškodnenia odpadu sa nebude stavať ani nebude proti nemu namietať žiaden príslušný orgán.

5. V prípade alternatívneho postupu mimo pôvodnej krajiny určenia ako je to uvedené v odseku 3, podá, ak je to vhodné, nové príslušné oznámenie pôvodný oznamovateľ alebo, ak to nie je možné, akákoľvek iná fyzická alebo právnická osoba určená podľa bodu 15 článku 2 alebo, ak to nie je možné, pôvodný príslušný orgán miesta odoslania alebo fyzická alebo právnická osoba v jeho mene.

Ak toto nové oznámenie podal oznamovateľ, podá toto oznámenie aj príslušnému orgánu pôvodnej krajiny odoslania.

6. V prípade alternatívneho postupu v pôvodnej krajine určenia ako je to uvedené v odseku 3, sa nové oznámenie nevyžaduje a postačuje náležite odôvodnená žiadosť. Pôvodný oznamovateľ predloží takúto náležite odôvodnenú žiadosť o súhlas s alternatívnym postupom príslušnému orgánu miesta určenia a príslušnému orgánu miesta odoslania, alebo, ak to nie je možné, predloží ju pôvodný príslušný orgán miesta odoslania príslušnému orgánu miesta určenia.

7. Ak nie je potrebné podať nové oznámenie v súlade s odsekom 4 alebo 6, vyplní sa nový doklad o pohybe/tlačivo hlásenia v súlade s článkom 15 alebo článkom 16. Urobí to pôvodný oznamovateľ alebo, ak to nie je možné, akákoľvek iná fyzická alebo právnická osoba určená podľa bodu 15 článku 2 alebo, ak to nie je možné, pôvodný príslušný orgán miesta odoslania alebo fyzická alebo právnická osoba v jeho mene.

Ak pôvodný príslušný orgán miesta odoslania podal nové oznámenie v súlade s odsekom 4 alebo 5, nová finančná zábezpeka ani nové rovnocenné poistenie sa nevyžaduje.

8. Povinnosť oznamovateľa a vedľajšia povinnosť krajiny odoslania prevziať odpad späť alebo zariadiť alternatívne zhodnotenie alebo zneškodnenie skončí, keď príjemca vydá potvrdenie o inom než predbežnom zhodnotení alebo zneškodnení podľa článku 16 písm. e) alebo, ak je to vhodné, podľa článku 15 písm. e). V prípade predbežného zhodnotenia alebo zneškodnenia uvedeného v článku 6 ods. 6 skončí vedľajšia povinnosť krajiny odoslania, keď príjemca vydá potvrdenie uvedené v článku 15 písm. d).

Ak príjemca vydá potvrdenie o zhodnotení alebo zneškodnení tak, že to má za následok nezákonnú prepravu, pričom sa uvoľní finančná zábezpeka, uplatní sa článok 23 ods. 3 a 24 ods. 2.

9. Ak sa v členskom štáte odhalí odpad z prepravy, ktorú nemožno dokončiť vrátane zhodnotenia alebo zneškodnenia tohto odpadu, príslušný orgán s jurisdikciou v oblasti, kde sa tento odpad odhalil, je zodpovedný za zabezpečenie zorganizovania bezpečného uskladnenia tohto odpadu až do jeho návratu alebo do iného než predbežného zhodnotenia alebo zneškodnenia alternatívne vhodným spôsobom.

Článok 22

Náklady na spätné prevzatie odpadu, ktorého prepravu nemožno dokončiť

1. Náklady na spätné prevzatie odpadu z prepravy, ktorú nemožno dokončiť, vrátane nákladov na jeho dopravu, zhodnotenie alebo zneškodnenie podľa článku 21 ods. 2 alebo 3, a náklady na skladovanie odo dňa, kedy sa príslušný orgán miesta odoslania dozvie, že prepravu alebo zhodnotenie alebo zneškodnenie odpadu nemožno dokončiť, podľa článku 21 ods.9, sa účtujú týmto subjektom:

a) oznamovateľovi určenému podľa hierarchie stanovenej v bode 15 článku 2 alebo, ak to nie je možné,

b) iným fyzickým alebo právnickým osobám, podľa vhodnosti, alebo, ak to nie je možné,

c) príslušnému orgánu miesta odoslania, alebo, ak to nie je možné,

d) inému subjektu, ak sa na tom príslušné dotknuté orgány dohodnú.

2. Týmto článkom nie sú dotknuté vnútroštátne právne predpisy ani právne predpisy Spoločenstva, týkajúce sa zodpovednosti.

Článok 23

Spätné prevzatie v prípade nezákonnej prepravy

1. Ak príslušný orgán odhalí prepravu ktorú považuje za nezákonnú, okamžite o tom informuje ostatné príslušné dotknuté orgány.

2. Ak je za nezákonnú prepravu zodpovedný oznamovateľ, príslušný orgán miesta odoslania zabezpečí, aby tento odpad:

a) prevzal späť oznamovateľ de facto, alebo, ak sa oznámenie nepodalo,

b) prevzal späť oznamovateľ de iure, alebo, ak to nie je možné,

c) prevzal späť príslušný orgán miesta odoslania sám alebo fyzická alebo právnická osoba v jeho mene, alebo, ak to nie je možné,

d) bol alternatívne vhodným spôsobom zhodnotený alebo zneškodnený v krajine určenia alebo v krajine odoslania; toto uskutoční príslušný orgán miesta odoslania sám alebo fyzická alebo právnická osoba v jeho mene, alebo, ak to nie je možné,

e) bol alternatívne vhodným spôsobom zhodnotený alebo zneškodnený v inej krajine; toto uskutoční príslušný orgán miesta odoslania sám alebo fyzická alebo právnická osoba v jeho mene, ak s tým všetky príslušné dotknuté orgány súhlasia.

Spätné prevzatie, zhodnotenie alebo zneškodnenie sa uskutoční do 30 dní alebo v takej inej lehote, na ktorej sa môžu dohodnúť príslušné dotknuté orgány medzi sebou, po tom, ako sa príslušný orgán miesta odoslania dozvie alebo ho príslušný orgán miesta určenia alebo príslušný orgán tranzitu písomne upozorní na nezákonnú prepravu a informuje ho o dôvode (dôvodoch) k tomu. Takéto upozornenie môže vyplývať z informácií, ktoré podali príslušnému orgánu miesta určenia alebo príslušnému orgánu tranzitu okrem iného iné príslušné orgány.

V prípade spätného prevzatia podľa písmen a), b) a c) sa podá nové oznámenie, pokiaľ príslušné dotknuté orgány nesúhlasia s tým, že stačí náležite odôvodnená žiadosť pôvodného príslušného orgánu miesta odoslania.

Nové oznámenie podá osoba alebo orgán uvedený v písmenách a), b) alebo c) a v súlade s týmto poradím.

Návratu odpadu z nezákonnej prepravy nebude brániť žiadny príslušný orgán, ani proti nemu nebude namietať. V prípade ak príslušný orgán miesta odoslania zorganizuje alternatívny postup podľa písmen d) a e), pôvodný príslušný orgán miesta odoslania alebo fyzická alebo právnická osoba v jeho mene podá nové oznámenie, pokiaľ sa príslušné dotknuté orgány nedohodli, že postačí náležite odôvodnená žiadosť tohto orgánu.

3. Ak je za nezákonnú prepravu zodpovedný príjemca, príslušný orgán miesta určenia zabezpečí, aby tento odpad zhodnotil alebo zneškodnil spôsobom prijateľným z hľadiska životného prostredia:

a) príjemca alebo, ak to nie je možné,

b) príslušný orgán sám alebo fyzická alebo právnická osoba v jeho mene.

Toto zhodnotenie alebo zneškodnenie sa uskutoční do 30 dní alebo v takej inej lehote, na ktorej sa môžu dohodnúť príslušné dotknuté orgány medzi sebou, po tom, ako sa príslušný orgán miesta určenia dozvie alebo ho príslušný orgán miesta odoslania alebo príslušný orgán tranzitu písomne upozorní na nezákonnú prepravu a informuje ho o dôvode (dôvodoch) k tomu. Takéto upozornenie môže vyplývať z informácií, ktoré podali príslušnému orgánu miesta odoslania alebo príslušnému orgánu tranzitu okrem iného iné príslušné orgány.

Na tento účel príslušné dotknuté orgány podľa potreby spolupracujú pri tomto zhodnotení alebo zneškodnení odpadu.

4. Ak nie je potrebné podať nové oznámenie, vyplní sa nový doklad o pohybe/tlačivo hlásenia v súlade s článkom 15 alebo 16. Urobí to osoba, zodpovedná za spätné prevzatie, alebo, ak to nie je možné, pôvodný príslušný orgán miesta odoslania.

Ak podal nové oznámenie pôvodný príslušný orgán miesta odoslania, nová finančná zábezpeka ani nové rovnocenné poistenie sa nevyžaduje.

5. Príslušné dotknuté orgány spolupracujú na účel zabezpečenia zhodnotenia alebo zneškodnenia príslušného odpadu najmä v prípadoch, keď za nezákonnú prepravu nemožno brať na zodpovednosť ani oznamovateľa, ani príjemcu.

6. V prípade predbežného zhodnotenia alebo zneškodnenia podľa článku 6 ods. 6, keď sa nezákonná preprava odhalí po skončení predbežnej činnosti zhodnotenia alebo zneškodnenia, vedľajšia povinnosť krajiny odoslania prevziať odpad späť alebo zariadiť alternatívne zhodnotenie alebo zneškodnenie sa skončí keď príjemca vydá potvrdenie uvedené v článku 15 písm. d).

Ak príjemca vydá potvrdenie o zhodnotení alebo zneškodnení tak, že to má za následok nezákonnú prepravu, pričom sa uvoľní finančná zábezpeka, uplatní sa odsek 3 a článok 24 ods. 2.

7. Ak sa v členskom štáte odhalí odpad z nezákonnej prepravy, príslušný orgán s jurisdikciou v oblasti, kde sa tento odpad odhalil, je zodpovedný za zabezpečenie zorganizovania bezpečného uskladnenia tohto odpadu až do jeho návratu alebo do iného než predbežného zhodnotenia alebo zneškodnenia alternatívne vhodným spôsobom.

8. Články 33 a 35 sa neuplatnia v prípade, ak sa nezákonne prepravený odpad vráti do krajiny odoslania a tejto krajiny odoslania sa týkajú zákazy ustanovené v týchto článkoch.

9. V prípade nezákonnej prepravy, ako je definovaná v bode 35 písm. g) článku 2, osoba, ktorá túto prepravu zariadila, má tie isté povinnosti, aké sa v tomto článku ukladajú oznamovateľovi.

10. Týmto článkom nie sú dotknuté vnútroštátne právne predpisy ani právne predpisy Spoločenstva týkajúce sa zodpovednosti.

Článok 24

Náklady na spätné prevzatie v prípade nezákonnej prepravy

1. Náklady vyplývajúce zo spätného prevzatia odpadu z nezákonnej prepravy, vrátane nákladov na jeho dopravu, zhodnotenie alebo zneškodnenie podľa článku 23 ods. 2, a náklady na skladovanie podľa článku 23 ods. 7 odo dňa, kedy sa príslušný orgán miesta odoslania dozvedel o tom, že preprava je nezákonná, sa účtujú týmto subjektom:

a) oznamovateľovi de facto, podľa hierarchie stanovenej v bode 15 článku 2, alebo, ak sa oznámenie nepodalo,

b) oznamovateľovi de iure, alebo iným fyzickým alebo právnickým osobám, podľa vhodnosti, alebo, ak to nie je možné,

c) príslušnému orgánu miesta odoslania.

2. Náklady, vyplývajúce zo zhodnotenia alebo zneškodnenia odpadu podľa článku 23 ods. 3, vrátane prípadných nákladov na dopravu a skladovanie podľa článku 23 ods. 7, sa účtujú týmto subjektom:

a) príjemcovi alebo, ak to nie je možné,

b) príslušnému orgánu miesta určenia.

3. Náklady, vyplývajúce zo zhodnotenia alebo zneškodnenia odpadu podľa článku 23 ods. 5, vrátane prípadných nákladov na dopravu a skladovanie podľa článku 23 ods. 7, sa účtujú týmto subjektom:

a) oznamovateľovi podľa hierarchie stanovenej v bode 15 článku 2 a/alebo príjemcovi podľa rozhodnutia príslušných zúčastnených orgánov alebo, ak to nie je možné,

b) iným fyzickým alebo právnickým osobám podľa vhodnosti, alebo, ak to nie je možné,

c) príslušnému orgánu miesta odoslania a príslušnému orgánu miesta určenia.

4. V prípade nezákonnej prepravy ako je definovaná v bode 35 písm. g) článku 2 osoba, ktorá prepravu zariadila, má tie isté povinnosti, aké sa v tomto článku ukladajú oznamovateľovi.

5. Týmto článkom nie sú dotknuté vnútroštátne právne predpisy ani právne predpisy Spoločenstva, týkajúce sa zodpovednosti.

KAPITOLA 5

Všeobecné administratívne ustanovenia

Článok 25

Formy oznámenia

1. Informácie a doklady uvedené nižšie možno predložiť poštou:

a) oznámenie o plánovanej preprave podľa článkov 4 a 13;

b) žiadosť o informácie a dokumentáciu podľa článkov 4, 7 a 8;

c) predloženie informácií a dokumentácie podľa článkov 4, 7 a 8;

d) písomný súhlas s oznámenou prepravou podľa článku 9;

e) podmienky prepravy podľa článku 10;

f) námietky voči preprave podľa článkov 11 a 12;

g) informácie o rozhodnutiach o predchádzajúcom súhlase pre určité zariadenia na zhodnocovanie odpadu podľa článku 14 ods. 3;

h) písomné potvrdenie prijatia odpadu podľa článkov 15 a 16;

i) potvrdenie o zhodnotení alebo zneškodnení odpadu podľa článkov 15 a 16;

j) predchádzajúce informovanie o skutočnom začiatku prepravy podľa článku 16;

k) informácie o zmenách prepravy po jej odsúhlasení podľa článku 17 a

l) písomné súhlasy a doklady o pohybe/tlačivá hlásenia, ktoré je potrebné odoslať podľa hlavy IV, V a VI.

2. Ak s tým súhlasia príslušné dotknuté orgány a oznamovateľ, možno doklady uvedené v odseku 1 predložiť alternatívne pomocou ktoréhokoľvek z nasledujúcich komunikačných nástrojov:

a) faxom alebo

b) faxom a následne poštou, alebo

c) elektronickou poštou s digitálnym podpisom. V tomto prípade sa všetky požadované pečiatky alebo podpisy nahradia digitálnym podpisom, alebo

d) elektronickou poštou bez digitálneho podpisu a následne poštou.

3. Doklady, ktoré musia sprevádzať každú prepravu podľa článku 16 písm. c) a článku 18, môžu byť v elektronickej forme s digitálnym podpisom, ak ich možno kedykoľvek počas prepravy dostať do čitateľnej formy a ak je to prijateľné pre príslušné dotknuté orgány.

4. Ak s tým súhlasia príslušné dotknuté orgány a oznamovateľ, informácie a doklady uvedené v odseku 1 možno predkladať a vymieňať si prostredníctvom elektronickej výmeny údajov s elektronickým podpisom alebo elektronickým overovaním pravosti podľa smernice Európskeho parlamentu a Rady 1999/93/ES z 13. decembra 1999 o rámci Spoločenstva pre elektronické podpisy (20) alebo prostredníctvom porovnateľného systému elektronického overovania pravosti, ktorý poskytuje tú istú úroveň bezpečnosti. V takom prípade možno zaviesť organizačné opatrenia, týkajúce sa elektronickej výmeny údajov.

Článok 26

Jazyk

1. Všetky oznámenia, informácie, doklady a iné správy predložené podľa ustanovení tejto hlavy sa podajú v jazyku prijateľnom pre príslušné dotknuté orgány.

2. Ak by to príslušné orgány vyžadovali, oznamovateľ poskytne príslušným dotknutým orgánom overený(-é) preklad(-y) do jazyka, ktorý je pre príslušné dotknuté orgány prijateľný.

Článok 27

Nesúhlas v otázkach zaradenia

1. Ak sa príslušný orgán miesta odoslania nedokáže dohodnúť s príslušným orgánom miesta určenia o zaradení pokiaľ ide o rozlíšenie, či ide o odpad alebo nie, bude sa s príslušnou vecou zaobchádzať akoby to bol odpad. Týmto nie je dotknuté právo krajiny určenia zaobchádzať s prepravovaným materiálom podľa svojich vnútroštátnych právnych predpisov po tom, ako tento dodaný materiál príde, za predpokladu, že tieto právne predpisy sú v súlade s právom Spoločenstva alebo s medzinárodným právom.

2. Ak sa príslušný orgán miesta odoslania nedokáže dohodnúť s príslušným orgánom miesta určenia na zaradení oznámeného odpadu ako uvedenom v zozname v prílohe III, IIIA, IIIB alebo IV, považuje sa tento odpad za odpad uvedený v prílohe IV.

3. Ak sa príslušný orgán miesta odoslania nedokáže dohodnúť s príslušným orgánom miesta určenia na zaradení oznámenej činnosti nakladania s odpadom, či už ide o zhodnotenie alebo zneškodnenie, uplatnia sa ustanovenia o zneškodnení.

4. Odseky 1 až 3 sa uplatnia len na účely tohto nariadenia a nie sú nimi dotknuté práva zainteresovaných strán riešiť akýkoľvek spor súvisiaci s týmito otázkami súdnou cestou.

Článok 28

Administratívne náklady

Oznamovateľovi možno vyúčtovať príslušné a primerané administratívne náklady na vykonanie postupov oznámenia a dozoru, ako aj obvyklé náklady na príslušné analýzy a kontroly.

Článok 29

Dohody o hraničných oblastiach

1. Vo výnimočných prípadoch a ak je to odôvodnené osobitnou zemepisnou alebo demografickou situáciou, môžu členské štáty uzavrieť dvojstranné dohody, ktoré urobia postup oznamovania pre prepravu osobitných prúdov odpadu menej prísnym pokiaľ ide o cezhraničnú prepravu do najbližšieho vhodného zariadenia umiestneného v hraničnej oblasti medzi dvoma príslušnými členskými štátmi.

2. Takéto dvojstranné dohody možno uzatvárať aj vtedy, keď sa odpad prepravuje z krajiny určenia a v tejto krajine je aj spracovaný, ale preprava je uskutočňovaná cez iný členský štát.

3. Členské štáty môžu tiež uzavrieť takéto dohody s krajinami, ktoré sú zmluvnými stranami Dohody o Európskom hospodárskom priestore.

4. O týchto dohodách informujú Komisiu ešte skôr než tieto dohody nadobudnú platnosť.

KAPITOLA 6

Preprava v rámci Spoločenstva s tranzitom cez tretie krajiny

Článok 30

Preprava odpadu určeného na zneškodnenie

Ak sa odpad prepravuje v Spoločenstve, vrátane prepravy medzi miestami v tom istom členskom štáte, s tranzitom cez jednu tretiu krajinu alebo cez viacero tretích krajín, a tento odpad je určený na zneškodnenie, príslušný orgán miesta odoslania, okrem ustanovení tejto hlavy, sa informuje u príslušného orgánu v týchto tretích krajinách, či si želá posielať jeho písomný súhlas s plánovanou prepravou:

a) v prípade zmluvných strán Bazilejského dohovoru do 60 dní, ak sa nevzdali tohto práva podľa ustanovení tohto dohovoru, alebo

b) v prípade krajín, ktoré nie sú zmluvnými stranami Bazilejského dohovoru, v lehote, na ktorej sa príslušné orgány dohodnú.

Článok 31

Preprava odpadu určeného na zhodnotenie

1. Ak sa odpad prepravuje v Spoločenstve, vrátane prepravy medzi miestami v tom istom členskom štáte, s tranzitom cez jednu tretiu krajinu alebo cez viacero tretích krajín, na ktoré sa nevzťahuje rozhodnutie OECD, a tento je odpad určený na zhodnotenie, uplatní sa článok 30.

2. Ak sa odpad prepravuje v Spoločenstve, vrátane prepravy medzi miestami v tom istom členskom štáte, s tranzitom cez jednu tretiu krajinu alebo cez viacero tretích krajín, na ktoré sa vzťahuje rozhodnutie OECD, a tento je odpad určený na zhodnotenie, súhlas uvedený v článku 9 možno poskytnúť vo forme tichého súhlasu a ak sa nevzniesli žiadne námietky, ani nešpecifikovali žiadne podmienky, preprava môže začať 30 dní po dni odoslania potvrdenia príslušného orgánu miesta určenia podľa článku 8.

HLAVA III

PREPRAVA VÝLUČNE V RÁMCI ČLENSKÝCH ŠTÁTOV

Článok 32

Uplatňovanie tohto nariadenia na prepravu výlučne v rámci členských štátov

1. Členské štáty zavedú vhodný systém dozoru a kontroly nad prepravou odpadu výlučne v rámci svojej jurisdikcie. V tomto systéme sa zohľadní potreba súladu so systémom Spoločenstva, zavedeným v hlavách II a VII.

2. Členské štáty informujú Komisiu o svojom systéme dozoru a kontroly nad prepravou odpadu. Komisia o tom informuje ostatné členské štáty.

3. Členské štáty môžu v rámci svojej jurisdikcie uplatňovať systém zavedený v hlavách II a VII tohto nariadenia.

HLAVA IV

VÝVOZ ZO SPOLOČENSTVA DO TRETÍCH KRAJÍN

Kapitola 1

Vývoz odpadu na zneškodnenie

Článok 33

Zákaz vývozu, okrem krajín EZVO

1. Všetok vývoz odpadu určeného na zneškodnenie zo Spoločenstva je zakázaný.

2. Zákaz uvedený v odseku 1 sa neuplatní na vývoz odpadu určeného na zneškodnenie do krajín EZVO, ktoré sú zároveň zmluvnými stranami Bazilejského dohovoru.

3. Avšak vývoz odpadu určeného na zneškodnenie do krajiny EZVO, ktorá je zároveň zmluvnou stranou Bazilejského dohovoru, je tiež zakázaný:

a) ak táto krajina EZVO dovoz takéhoto odpadu zakazuje alebo

b) ak má príslušný orgán miesta odoslania dôvod domnievať sa, že s odpadom sa v príslušnej krajine určenia nebude nakladať spôsobom prijateľným z hľadiska životného prostredia, ako je to uvedené v článku 48.

4. Týmto ustanovením nie sú dotknuté povinnosti spätného prevzatia stanovené v článku 21 a 23.

Článok 34

Postupy pri vývoze do krajín EZVO

1. Ak sa odpad vyváža zo Spoločenstva a je určený na zneškodnenie v krajine EZVO, ktorá je zmluvnou stranou Bazilejského dohovoru, uplatnia sa obdobne ustanovenia hlavy II, s úpravami a doplneniami uvedenými v odseku 2 a 3.

2. Uplatnia sa nasledujúce úpravy:

a) príslušný orgán tranzitu mimo Spoločenstva má 60 dní po dni odoslania svojho potvrdenia o prijatí oznámenia na to, aby si vyžiadal dodatočné informácie o oznámenej preprave a aby, ak sa príslušná krajina rozhodla nevyžadovať predchádzajúci písomný súhlas a informovala o tom ostatné zmluvné strany podľa článku 6 odsek 4 Bazilejského dohovoru, udelil tichý súhlas alebo písomný súhlas s podmienkami alebo bez nich, a

b) príslušný orgán miesta odoslania v Spoločenstve prijme rozhodnutie o súhlase s prepravou ako je uvedené v článku 9 len po tom, ako dostane písomný súhlas od príslušného orgánu miesta určenia a, podľa vhodnosti, ako získa tichý alebo písomný súhlas príslušného orgánu tranzitu mimo Spoločenstva a nie skôr než 61 dní po dni odoslania potvrdenia príslušného orgánu tranzitu. Príslušný orgán miesta odoslania môže prijať rozhodnutie pred ukončením tejto 61-dňovej lehoty ak má písomný súhlas ostatných príslušných dotknutých orgánov.

3. Platia tieto ďalšie ustanovenia:

a) príslušný orgán tranzitu v Spoločenstve potvrdí oznamovateľovi príjem oznámenia;

b) príslušný orgán miesta odoslania a, ak je to vhodné, príslušný orgán tranzitu v Spoločenstve pošle opečiatkovanú kópiu svojich rozhodnutí o súhlase s prepravou colnému úradu vývozu a colnému úradu výstupu zo Spoločenstva;

c) prepravca dodá colnému úradu vývozu a colnému úradu výstupu zo Spoločenstva kópiu dokladu o pohybe/tlačiva hlásenia;

d) akonáhle odpad opustí Spoločenstvo, colný úrad výstupu zo Spoločenstva odošle opečiatkovanú kópiu dokladu o pohybe/tlačiva hlásenia príslušnému orgánu miesta odoslania v Spoločenstve s uvedením, že odpad opustil Spoločenstvo;

e) ak príslušný orgán miesta odoslania v Spoločenstve nedostane od príjemcu do 42 dní po tom, ako odpad opustil Spoločenstvo, žiadne informácie o prijatí tohto odpadu, bezodkladne o tom informuje príslušný orgán miesta určenia; a

f) v zmluve uvedenej v druhom pododseku bodu 4 článku 4 a v článku 5 sú zakotvené tieto ustanovenia: i) ak príjemca vydá nesprávne potvrdenie o zneškodnení, čo bude mať za následok uvoľnenie finančnej zábezpeky, príjemca znáša všetky náklady, vyplývajúce z povinnosti vrátiť odpad do oblasti jurisdikcie príslušného orgánu miesta odoslania a z jeho zhodnotenia alebo zneškodnenia alternatívne vhodným spôsobom prijateľným z hľadiska životného prostredia; ii) príjemca pošle oznamovateľovi a príslušným dotknutým orgánom podpísané kópie vyplneného dokladu o pohybe/tlačiva hlásenia, okrem potvrdenia o zneškodnení, uvedeného v bode iii), a to do troch dní od prijatia odpadu na zneškodnenie, a iii) príjemca na vlastnú zodpovednosť potvrdí, že zneškodnenie sa ukončilo a pošle podpísané kópie dokladu o pohybe/tlačiva hlásenia s týmto potvrdením oznamovateľovi a príslušným dotknutým orgánom, a to čo najskôr, no nie neskôr než 30 dní po dokončení zneškodnenia, a nie neskôr než jeden kalendárny rok po prijatí odpadu.

4. Preprava sa môže uskutočniť, len ak:

a) oznamovateľ dostal písomný súhlas od príslušných orgánov miesta odoslania, od príslušných orgánov miesta určenia a, podľa vhodnosti, od príslušných orgánov tranzitu mimo Spoločenstva, a ak sú splnené podmienky, ktoré sú tam uvedené;

b) uzavrela sa zmluva medzi oznamovateľom a príjemcom a je účinná, ako sa to vyžaduje v druhom pododseku bodu 4 článku 4 a v článku 5;

c) bola poskytnutá finančná zábezpeka alebo rovnocenné poistenie, a táto finančná zábezpeka alebo rovnocenné poistenie sú účinné, ako sa to vyžaduje v druhom pododseku bodu 5 článku 4 a v článku 6, a

d) je zabezpečené nakladanie spôsobom prijateľným z hľadiska životného prostredia, ako je uvedené v článku 48.

5. Ak sa odpad vyváža, je určený na činnosti zneškodňovania odpadu v zariadení, ktoré na základe uplatniteľného vnútroštátneho práva funguje alebo je oprávnené na prevádzku v krajine určenia.

6. Ak colný úrad vývozu alebo colný úrad výstupu zo Spoločenstva odhalí nezákonnú prepravu, bezodkladne o tom informuje príslušný orgán v krajine colného úradu, ktorý:

a) bezodkladne informuje príslušný orgán miesta odoslania v Spoločenstve a

b) zabezpečí zadržanie odpadu, kým príslušný orgán miesta odoslania nerozhodne inak a kým toto rozhodnutie neoznámi písomne príslušnému orgánu v krajine colného úradu, v ktorej je odpad zadržaný.

KAPITOLA 2

Vývoz odpadu na zhodnotenie

Oddiel 1

Vývoz do krajín, na ktoré sa nevzťahuje rozhodnutie OECD

Článok 35

Zákaz vývozu

1. Vývoz nasledujúcich odpadov určených na zhodnotenie zo Spoločenstva do krajín, na ktoré sa nevzťahuje rozhodnutie OECD, je zakázaný:

a) odpady uvedené v zozname v prílohe V ako nebezpečné odpady;

b) odpady uvedené v prílohe V, časť 3;

c) nebezpečné odpady nezaradené v prílohe V pod jedinou položkou;

d) zmesi nebezpečných odpadov a zmesi nebezpečných odpadov s odpadmi, ktorý nie sú nebezpečné, nezaradené v prílohe V pod jedinou položkou;

e) odpady, ktoré boli v krajine určenia oznámené podľa článku 3 Bazilejského dohovoru ako nebezpečné;

f) odpady, ktorých dovoz krajina určenia zakázala, alebo

g) odpady, o ktorých má príslušný orgán miesta odoslania dôvod domnievať sa, že sa s ním v príslušnej krajine určenia nebude zaobchádzať spôsobom prijateľným z hľadiska životného prostredia, ako je to uvedené v článku 48.

2. Týmto ustanovením nie sú dotknuté povinnosti spätného prevzatia stanovené v článkoch 21 a 23.

3. Členské štáty môžu vo výnimočných prípadoch prijať ustanovenia, ktorými sa určí, na základe písomného dôkazu, ktorý vhodným spôsobom predloží oznamovateľ, že určité nebezpečné odpady uvedené v prílohe V sú vyňaté spod zákazu vývozu, ak nejavia nijaké vlastnosti, uvedené v prílohe III smernice 91/689/EHS, berúc pri tom do úvahy, pokiaľ ide o vlastnosti H3 až H8 a H10 a H11 definované v tejto prílohe, limitné hodnoty, stanovené v rozhodnutí Komisie 2000/532/ES z 3. mája 2000 nahradzujúcom rozhodnutie 94/3/ES, ktorým sa vydáva zoznam odpadov podľa článku 1 písm. a) smernice Rady 75/442/EHS, o odpadoch a rozhodnutie Rady 94/904/ES, ktorým sa vydáva zoznam nebezpečných odpadov podľa článku 1 ods. 4 smernice Rady 91/689/EHS o nebezpečných o